ЯНГИ ДУНЁ » Blog Archive » Назар Эшонқул: Адабиёт инсон қалби учун курашдир\nНазар Эшонқул: Адабиёт инсон қалби учун курашдир\nЎзбек адабиётида кечаётган,ҳам миллий, ҳам дунё тажрибаларини ўзлаштирган ҳолда янгиланиш жараёнлари нафақат юртимиздаги адабиёт ихлосмандларида,шунингдек,жаҳон адабиёти ва адабиётшунослик илми одамларида ҳам катта қизиқиш уйғотмоқда. Мана шундай қизиқиш мисоли сифатида куни кеча Кореяда нашр этиладиган эътиборли адабиёт журнали «Gyeongnam Literature»да таниқли корейс адабиётшуноси,филология фанлари доктори, Донгдук университетининг профессори Ин Гён Оҳнинг таниқли ўзбек ёзувчиси Назар Эшонқул билан қилган суҳбатини тақдим этамиз.\nЎзбек ёзувчиси Назар Эшонқул билан суҳбат\n– Менга сизни бугунги ўзбек адабиётининг энг истеъдодли вакили деб таништиришди. Ўзингиз ҳақингизда маълумот берсангиз…\n– 1962- йилда Қашқадарё вилояти Қамаши туман Терс ота қишлоғида туғилганман. Ўрта мактабни битириб, 1981-86- йилларда Тошкент давлат университети журналистика факультетида, кейин шу университетнинг аспирантурасида ўқидим. Ёзувчилар уюшмаси, турли адабий газета, Тошкент давлат университети, «Жаҳон адабиёти» журналида ишладим. 1997 йилдан бери Ўзбекистон телерадиокомпаниясида ишлаяпман.\n– Сизни япон адабиётини яхши кўради дейишди…\n– Фақат япон адабиётини эмас… Албатта, япон адабиёти, Лотин Америкаси адабиёти каби бизнинг миллий адабиётга, умуммиллий руҳиятимизга анча яқин. Дард, изтироб, миллий озодлик ва тикланиш руҳи, миллий ўзликни сақлаб қолиш руҳи… ва ҳакоза. Шу сабабли, ХХ аср ўрталаридаги Акутагава, Кавабата, Дзюнитиро каби япон ёзувчиларини яхши кўраман.Замоновий япон насри мени кўп ҳам қизиқтирмайди. Муракамини қабул қилолмайман.\n– Сизни дунё адабиётини кўп ўқийди дейишди. Дунё адабиётидаги кимларнинг асарлари ёқади…\n– Кўп эмасдир. Орқада қолмаслик учун ўқийман. Достоевский, Толстой, Чехов, Кафка, Камю, Кортасар, Фолькнер, Онетти, Борхесни ҳар йили қайта-қайта ўқийман. Ж. Жойс, Томас Вулфларнинг ижодий тажрибалари мен учун ҳамиша сабоқ бўлади. Афсуски, Корея адабиёти билан деярли таниш эмасман. Бизнинг авлод дунё адабиётини рус тилидаги таржимлар орқали таниди. У пайтлари рус журналларида Корея адабиёти ҳақида кам маълумотлар бериларди. Истиқлолдан сўнг “Жаҳон адабиёти” журналида бир нечта корейс адабиёти намуналари берилди. Булар ҳам корейс адабиёти қиёфасини кўрсатадиган даражада эмас, кўпроқ осон таржима учун танланган асарлар. Аммо Корея тарихини яхши биламан. Сармарқанддаги кўҳна Афрасиёб харобаларидан топилган деворий суратда Когурё салтанати элчиларининг Самарқандга келиши акс этган тасвирига қараганда бизнинг мамлакатлар азалдан маданий, ижтимоий, иқтисодий, адабий алоқада бўлган. Худога шукурки, бугун ана шу ришталар тикланди. Бизнинг халқ айниқса, корейс сериалларини яхши кўради. Сериаллар тўлиқ адабий асар эмас. У кўпроқ томашабин эҳтиёжини қондиради. Аммо шуни таъкидлаш керакки, сериалларда халқларнинг адабий диди, маданияти, яшаш тарзи, миллий қиёфалари яққолроқ кўринади. Сериалларга қараб баҳо берадиган бўлсак, халқларимиз бир-бирига кўп жиҳатдан яқин. Турмуш тарзида, атроф-муҳитга, урф-одатларга, жамият ва табиатга муонсабатда умумийлик бор. Шунинг учун Жумонг ҳақидаги сериални худди ўз халқимизнинг қаҳрамони каби томша қилишган бўлса керак. Тақдирни қарангки, бизнинг мамлакат ҳам Корея каби ХIХ аср охирида мустамлака ва қарам давлатга айланди. XX асрда озодликка эришдик. Бу ҳолат оламга ва одамга бўлган адабий муносабатларда муҳим рол ўйнайди. Америкада оламга ва одамга муносабат бошқача. Биз ҳали ҳам гулдан, табиатдан, осмондаги юлдузлардан, ёмғирдан, хуллас, бизни ўраб турган олам муъжизаларидан ҳайратга тушиб, завқланамиз. Ғарб кишиси бу завққа анчайин бепарво. У аллақачон ҳайратлманмай қўйган. Бизнинг халқ ўтмишдан ва анъаналардан узилиб қолгани йўқ. Шу сабабли кўплаб маънавий асосларимизни сақлаб турибмиз. Энг муҳим қадрият – бу оила. Оила барча қадриятнинг асоси. Маданиятнинг ҳам асоси. Оилага қараб туриб, биз бу давлат ва мамлакатнинг эртаси ҳақида аниқ хулосалар чиқара оламиз. Оила ришталари узилган, қадрият сифатида моҳиятини йўқотган жойда маънавий фожелар кутиб туради. Ўзбек оиласи мавзуси Абдулла Қодирийнинг “Ўтган кунлар” романида жуда яхши акс этган. Бу ерда сиз ота-бола, эр-хотин, атрофдагилар билан мулоқат, одамга бўлган муносабатни –чинкам оила ва миллий маданиятни, табиийки, уч хонликка бўлиниш орқасидан Русияга қарам бўлиб қолишга олиб келган иллатларимизни ҳам кўрасиз.\n– Қачон ёзишни бошлагансиз?\n– Биринчи қиссам 1986 йилда босилган. Шундан бери 5 та қисса, битта роман, ўттиздан ошиқ ҳикоялар, эсселар, адабий-эстетик мақолаларим нашр этилди.\n– Фольклорга муносабатингиз қандай? Уни ўқиб турасизми?\n– Ўқиб тураман эмас, ҳар доим ўқийман. Ҳатто болалигимда ўқиган эртаклрани яна қайта ўқийман, улардан ўша пайт кўрмаган ниманидир топаман. Фольклордан, айниқса, достонларимиздан кўп нарса оламан. Бошқа ҳеч қайси халқда бизнинг халқ оғзаки ижодидагичалик достон кўп бўлмаса керак. Тахминан 400 га яқин йирик достонларимиз бор. Ҳар бири ўзига хос олам, эпик кўлам. Булар шунчаки достон эмас, аждодларимизнинг бизга қолдирган ҳикматлари.Фольклор ҳар бир замон ёзувчисига етарли сюжет, ташбеҳ, фалсафа, метофара, услуб беради. Фақат уни топа олиш, уқиш ва олиб чиқиш керак. Фольклор бу денгиз, уни қанча ковласанг, шунча ҳикмат чиқади. Асарларимнинг аксариятида фольклор таъсири яққол сезилади. Кўплар ўз фольклоримизни билмасдан буни “Ғарб таъсири” деб талқин қилишади. Энг севимли машғулотим китоб ўқиш. Китоб мени ҳаракатга келтиради, куч беради, қувват беради.\n– Болаликдан ёзувчи бўлишни орзу қилганмисиз? Болалигингиз сизга қандай таъсир қилган?!\n– Болалик ижодкорнинг фантазиясини тарбиялайдиган ва қанот берадиган давр. Болалик хаёллари бутун умр ёзувчига руҳ, куч ва завқ бағишлайди, илҳом ва қувват беради, оламга ҳайрат кўзи билан боқишни ўргатади. Мактабга бормасдан хийла катта ўзбек халқ эртаклари тўпламини ўқиб чиққанман. Эртаклар менинг тасаввуримга эзгулик ва ёвузлик чегарасини аниқ кўрсатиб берган. Ўша пайтдан бошлаб то ҳозиргача ҳаёт якуни ёруғ ва фожиали, тугалланган ёки тугалланмаган эртаклардан иборатдай туюлади менга. Айни давргача нимадир ёзган бўлсам, ўша болаликда ўқиган эртакларимга бир тақлид сифатида бугуннинг эртакларини ёзишга уриндим. Эртак қаҳрамонларининг ҳаммаси биз яшаётган давр қаҳрамонлари бўлишади. Аслида ҳам ҳаёт қайси маънодадир эртакка ўхшайди. Унда ҳамон ёвузлик ва эзгулик кураши, унда абадиятга дахлдор тимсоллар бор. Биз бу тимсолларни ақлимиз етганича ечяпмиз. Ечолмаётганларимиз эса ундан ҳам кўп. Ҳаётнинг эртаклигини, ўзимизнинг тириклик аталмиш китобда бир саҳифа эканимизни англасак, мангулик ва абадийликни ҳис қиламиз, эҳтимол, шунда биз қанчалик ақлли ва қудратли бўлмайлик, улкан коинотнинг бир зарраси, улкан уммоннинг бир томчиси эканимизни, биз неки қилмайлик, ё эзгу, ёки ёвуз бўлсин, ўша умумийликка бориб туташишимизни, ўша умумийликнинг ё бор, ё йўқ бўлишига хизмат қилишимизни англармиз.\n– Бугун сиз қайси ўзбек адибларининг асарларини дунё тилларига таржима қилиш керак деб ҳисоблайсиз?!\n– Юқорида айтганим Абдулла Қодирийнинг “Ўтган кунлар” романини. Бу романда ХХ аср Ғарб адабиётига хос модерн хусусиятлар йўқ. Бу соф Шарқ романи. Унда ўзбек характери, ўзбек оила маданияти, ўзбек руҳи яққол кўрсатилган. Ўзбекнинг қалбини, маданиятини, мақсадини, истагини билмоқчи бўлганларга бу асар етарли маъулмот беради. Кейин Чўлпоннинг “Кеча ва кундуз”, Қаҳҳорнинг “Сароб”, Миркарим Осимнинг асарларини…\n– Замоновий насрни назарда тутаяпман. Бугунги ёзувчилардан….\n– Бугунги ёзувчилардан Шукур Холмирзаев ҳикоялари, Мурод Муҳаммад Дўстнинг “Лолазор”, Аҳмад Аъзамнинг “Рўё…”, Нормурод Норқобилов, Исажон Султоннинг сўнгги қисссаларини…Бошқа ёзувчиларда ҳам таржима қилса бўладиган асарлар бор. Гап бу асарларни тушуниб, унинг оҳори билан таржима қилишда. Масалан мен шубҳасиз ХХ аср ўзбек ҳикясининг энг яхши намуналаридан бири деб биладиган Мурод Муҳаммад Дўстнинг “Дашту далаларда” ҳикоясини таржим қилиб бўлмаса керак деб ўйлайман. Унинг бутун оҳори ўзбек тилида номоён бўлган. Бошқа тилларда бу оҳор йўқолса, ҳикоянинг ҳеч қандай қиймати қолмайди.\n– Бугунги даврда адабиётнинг жамиятда тутган ўрни қандай деб ўйлайсиз?\n– Адибётнинг жамиятда тутган ўрни кейинги йигирма йилликда бирмунча пасайгандек. Ҳатто баъзилар адабиётсиз ҳам жамият бўлиши мумкинлиги ҳақида гапиришаяпти. Мен бундай жамиятни тасаввур қила олмайман. Адабиёт бошқа санъат турлари каби миллатнинг руҳи, қалбидир. Ҳатто бошқа санъат тураларига қараганда халқ қалбига кўпроқ дахлдор ва яқин. Тарихда юз йиллаб тасвирий санъатсиз, мусиқасиз, киносиз яшалган замонлар бўлган, аммо инсон тамаддун доирасига киргандан, ижод завқини туйиб, ижод қилгали бери адабиётсиз, унинг ё оғзаки, ё ёзма шаклисиз бирон ўн йил ҳам мавжуд бўлолмаган. Камбоджанинг Полпот режими ҳам ёзувчиларни йўқ қилса-да, адабиётни йўқ қила олгани йўқ. Ўша қатағон тузум даврида адабиёт яширин бўлса-да яралди. Аслини олганда бугунги сериаллару кинолар ҳам адабиётнинг шакли ўзгарган тури, холос. Бир пайтлар адабиёт эшитиларди, буни оғзаки ижод деймиз, ҳозир кўриладиган паллага кирди, эҳтимол буни ҳам адабиётнинг “фалон ижоди” деб аташ даври келгандир?! Шакли ўзгарган билан барибир адабиёт миллатнинг руҳи ва қалби бўлиб қолаверади.\n– Сиз нега ёзувчи бўлгансиз?! Сабаб нима?! Ёзганларингизнинг аҳамияти ҳақида гапирсангиз…\n– Саволингизга жавоб бериш анча қийинга ўхшайди. Буни ўйлаб кўрмаган эканман. Бизда, ўзбекларда ҳар бир касбга қисмат деб қаралади. Шунинг учун ёзувчига “Нега ёзувчи бўлгансиз?” деган савол кўп ҳам берилавермайди. Ростдан ҳам нега ёзувчи бўлган эканман? Менимча, одамларга нимадир айтиш истаги туфайли бўлса керак. Ижодкорда одамларнинг ўзидан олиб, яна ўзларига айтиш истаги бўлади. Энг қизиғи ўша ўзларидан олинаётган нарсани одамларнинг ўзи билмагани ва кўрмагани учун шоир ёки ёзувчи уни айтгиси келади. Ана шу ижодкорлик бўлса керак. Мен ёзганларимнинг қиммати ёки аҳамияти ҳақида ҳеч нарса дея олмайман. Буни адабий танқид айтгани маъқул. Бош мақсадим ўзбек миллати руҳи ва қалбининг адабий манзараларини кўрсатишдир. Бугунги ўзбек (жумладан, корейс ҳам) бир томондан бугунннинг энг илғор вакили сифатида, худди Ғарб кишиси каби, тараққиётнинг энг олдинги маррасида цивилазациянинг сўнгги ютуқларидан баҳраманд бўлаяпти ва уни яратаётганлар сафида турибди. Иккинчи томондан эса, Ғарб кишисидан фарқли ўлароқ у ҳали ўзининг азалий анъана ва қадриятларидан тўла узилгани ҳам йўқ. Назаримда техник тараққиёт миллий қадриятларнинг яшаб қолишини шубҳага қўяди, аксинча, унга бетиним тажовуз ҳам қилиб туради. Ана шу тажовуз инсонни ўз қалбидан узоқлаштира боради, уни инсоний фазилатлар ва туйғулардан кўра уни ўзи хизмат қилаётган ғоя ёки тизимга БУРЧ ва МАСЪУЛИЯТ ҳисси кўпроқ боғлайди. Бу хил БУРЧ ва МАСЪУЛИЯТ кишидаги қадриятларга эҳтиёж қолдирмайди, уни яроқсиз ҳолга келтиради. Техноген жамият муносбаталари билан қадриятга айланган муносабатлар тўқнаш келади. Ҳозирдан бу тўқнашувнинг аломатлари кўринаяпти. Оқибатда инсоннинг табиий ҳолати, яъни қалби билан тараққиёт ўртасида ихтилоф келиб чиқаяпти. Бу ихтилоф аллақачон бошланган. Ғарб бу ихтилофни терминаторлар, сурригаторлар тимсолида таърифлаб ётишибди. Нима бўлган тақдирда ҳам келажак адабиёти инсоннинг қалбини, инсон қиёфасини соф сақлаб қолиш учун курашга қурилади, чоғимда. Қалб – инсонда яратганнинг зуҳуротидир. Бу зуҳурот бор экан, инсон ўзини бани оламга дахлдор ва унинг бир қисми, жонли бўлаги деб ҳисоблайди ва уни асрашга интилади. Зуҳурот – қалб бой берилса, инсоннинг бир-бири олдида, табиат ва кониот олдидаги масъулият бой берилиб, бу масъулият техноген жамият яратган масъулият билан алмашади. Бу зуҳуротдан айрилиш – қиёматни белгилаб беради. Бу шунчаки масала эмас. Бу инсоннинг ўзлигини, моҳиятини сақлаб қолиш учун кураш дегани. Ғарбда ота-онасини тақдир измига ташлаб, ўз раҳот- фароғатини кўзлаб, бахт излаб кетиш таббиий қабул қилинади. Биз ўзбекларда, жумладан, билишимча, корейсларда ҳам бу ўта уят ва кечириб бўлмайдиган гуноҳ саналади. Бир қараганда Ғарб ҳаққа ўхшайди. У ўз боласини ўзининг кексалик юки билан боғлаб қўймай, озод қилди. “Озод бўлган” фарзанд энди ҳеч ким олдида бурчли бўлмай ўз эртасини ярата бошлайди. Аммо бу ерда инсонпарварликнинг оддий ҳақиқати бузиляпти. Инсонпарварлик ҳамиша ожизларга шафқат ва мурувват қўлини чўзади. Қадим афсона ва эртаклар бунга гувоҳ. Оддий ҳолатда инсонпарварлик бузилаяпти экан, унда бу озодликнинг миллий маънавиятга путур етказиши аниқ бўлиб қолади. Шу сабабли ҳам бугун ўзини англаган миллатлар шиддат билан ҳаётларига кириб келаётган техноген анъаналар олдида ўзлигини, инсоний қиёфасини сақлаб қолиш учун ўзларининг тараққиёт йўлларини танламоқдалар. Бу фикр “тараққиёт – душман” деган маънони англатмаслиги керак. Тараққиёт инсон қалби ва миллат руҳи призмасидан ўтиб, унинг ўзлигига дахл қилмай сингиши ва инсонпарварликни инкор қилмай, башариятни олға бошлаши керак. Шу пайтгача ўтган гуманистик ғоялар, гуманистик адабиёт шуни таъкидлайди. Ҳам ўзбек, ҳам корейс гуманизми шуни таъкидлайди. Шарқ ҳикмати инсоннинг қалбини сақлаб қолишга ундаши билан гуманистик ҳикматдир. Инсоннинг қалбини сақлаб қолиш бугунги адабиётнинг бош вазифаси ва бурчидир. Ана шунда бугун Ғарб кишисини ёлғизлик ва худосизликка маҳкум қилаётган маънавий фожеалар юз бермайди.\nСуҳбатдош Ин Гён Оҳ\nДонгдук университети профессори (Сеул)\nPublished on februari 27, 2013 · Filed under: Суҳбатлар;\nKommentarer inaktiverade för Назар Эшонқул: Адабиёт инсон қалби учун курашдир


Бухорода эркин сайёҳлик зонаси яратилади\n14:13 / 25.03.2017\nЎзбекистон Республикаси Президенти Шавкат Мирзиёевнинг "2017-2019 йилларда Бухоро вилояти ва Бухоро шаҳрининг туризм салоҳиятини тезкорлик билан ривожлантириш чора-тадбирлари тўғрисида"ги қарорига мувофиқ мазкур ҳудудда эркин сайёҳлик зонаси (ЭСЗ)ни яратиш кўзда тутилмоқда. Бу ҳақида Norma.uz сайтида хабар берилди.\n"Боқий Бухоро" эркин сайёҳлик зонасида турли хизмат тоифали меҳмонхоналар, кўнгилочар ва савдо иншоотлари, шу жумладан 500 ўринга мўлжалланган амфитеатр, боулинг-клублар, дискотека, караоке-барлар, кафе ва ресторанлар қурилиши режалаштирилмоқда. Ушбу иншоотлар бу қадимий заминга ташриф буюрган хорижий сайёҳларга куну тун хизмат кўрсатади. Меҳмонлар бу ерда миллий ва дунё таомларини татиб кўришлари, дўконлардан сувенирлар ва бошқа маҳсулотларни харид қилишлари, кўнгилочар масканларда дам олишлари мумкин бўлади.\nЛойиҳада "Боқий Бухоро" ЭСЗ иштирокчилари Президентнинг 2016 йил 26 октябрдаги 4853-сонли ПҚда кўзда тутилган барча имтиёзлар ва преференциялардан фойдаланиши қайд этилган.\nШунингдек Бухоронинг тарихий қисмида ("Шаҳристон" бозори ҳудудида) ҳунармандлар даҳаси ва ёпиқ бозор бунёд этилади. Бу маскан 2 қаватли уйлар, анъанавий ҳунармандчилик устахоналари, миллий сувенир маҳсулотлари, зардўзлик буюмлари, китоблар, мева ва сабзавотлар, ширинликлар ва сайёҳлар орасида талабгор бошқа товарлар сотиладиган дўконлардан иборат бўлади.\nтуризм Бухоро ЭСЗ сайёҳлик зонаси


Тақдирдан қочмоқ | www.ziyouz.uz\nБош саҳифа ҲикматномаИбратли ҳикоятларТақдирдан қочмоқ\n— Бугун саҳарлаб Азроилни кўрдим. Менга қўрқинчли бир қараш қилди-да, кейин узоқлашди. Тушундимки, у менинг жонимни олишга қарор қилган…\n— Тушунарли. Нима қилишимни истайсан?\n— Эй, жонларнинг қўриқчиси, мазлумларни ҳимоя қилувчи Сулаймон… Сен ҳамма нарсага муқтадирсан. Қуш, бўри, тоғ, тош, сенинг амрингда. Шамолга буюр. Мени бу ердан Ҳиндистонга олиб кетсин… Шунда Азроил мени топа олмайди. Мен эса жонимни сақлаб қолган бўламан. Мадад сендан…\nСулаймон, одамнинг ҳолига ачинди. Шамолни чақирди: “Бу одамни дарҳол олиб Ҳиндистонга элтиб қўй…” амрини берди…\nШамол зудлик билан одамни олиб Ҳиндистондаги узоқ бир оролга этиб ташлади. Эртаси куни Ҳазрати Сулаймон мажлис қилиб, ҳамма келганлар билан танишиб чиқди. Бир пайт Азроилнинг ҳам йиғинда ўтирганига кўзи тушди. Уни ёнига чақириб:\n— Эй Азроил… Кеча у одамга нега дарғазаб қарадинг? Жонини олсанг олардинг, нега уни бунча қўрқитдинг? – деди.\nАзроил жавоб берди:\n— Эй, дунёнинг улуғ султони.. Мен у одамга ғазаб билан, қаҳр билан қарамадим, ҳайрат билан боқдим. У янглиш буюрди деган ваҳм қамради. Уни бу ерда кўриб шоширдим. Чунки Тангри менга буюрган эдики: “Боргин, бу оқшом у одамнинг жонини Ҳиндистонда ол” деганди… Уни кўриб, бу одамнинг юз қаноти бўлса ҳам, бу оқшом Ҳиндистонда бўла олмайди, бу қандай бўлди деб ҳайратга тушдим… Унга бундай қарашимнинг сабаби шу эди. Ҳақиқий ҳайрат шуки, кеча оқшом мен у одамни Ҳиндистоннинг фалон оролида жонини олдим!\n— Кимдан қочамиз, ўзимизданми? Бу хомхаёл… Кимдан қочиб қутуламиз… Тангриданми? Қандай гуноҳ… Дунё Тангридан ғофил бўлмоқда… Дунё, пул, аёл, кийим-кечак – тижорат эмасдир. Буни билиб ол…\nҲикояда илоҳий тақдирнинг яъни тақдир ёзиғидан қочмоқ, одатда инсоннинг ўзидан ўзи қочмоғи каби ўлчаланадики, бу мумкин эмас. У ҳолда олдимиздаги имкониятларни қўллаб ҳаётимизни инсонларга хос гўзаллаштириб яшамоқ ақлга сиғадиган ишдир. Ҳа, қадаримиз Аллоҳ томонидан белгилаб қўйилган, аммо биз уни билолмаймиз. Бу орада бизга ақл ва ирода кучи берилган. Қисматимизни қандай бўлишини билмаганимиз учун ҳам ақл ва иродани ҳаётга татбиқ этиш бурчимиздир. Барчаси ақл ва диннинг гўзал ҳурматидан юзага келади. Ҳаракатлар ниҳоясида букиламиз.\nҚўлимиздан келган моддий-маънавий ҳар ишни қилишдан, ҳар тадбирга қўл ургандан сўнг, натижа биз ўйлагандек чиқмаса, шу пайт: “Қанча уринмай, тақдирим шу экан” деймиз. Бундай ҳаракат исён ва шикоят этишдан кўра яхшироқдир. Акс ҳолда инсоннинг руҳияти бузилади, ҳузурсиз, ғайри мамнун, шикоятчи бир тур бўлиб чиқади.\nТақдирга ишонмоқ – танбаллик ва фаолсизлик дегани эмас. Аксинча, омадсизликлар ва фалокатлар қаршисида яширинадиган бир бандаргоҳдир.\nВаҳимага тушиш ҳаётдан безишнинг олдини оладиган бир туйғудир.\nТаваккул тушунчаси ҳам шундайдир. Таваккул Аллоҳга топширмоқ, ишонмоқ демакдир. Фақат бу эътиқод танбалликни, бепарволик ва ишни ўз ҳолига ташлаб қўйишни маъқулламайди. Ҳақиқий таваккул – киши бошига тушган ҳар қандай ишни қилганидан сўнг, натижасини Аллоҳдан кутишдир. Охирги тўғри сўз Аллоҳникидир. Мен бирор ишни қилганимдан сўнг, Аллоҳга ишониб топширишимнинг не фойдаси бор, деган савол хотирга келиши мумкин. Бундай тушуниш хатодир. Масала, касалланган кимсага тушган ўша докторга ишониб топширмоқ, ҳатто энг яхши ҳакам деб топмоқ, берилган чораларни қўллаб, қилинган тавсияларни диққатла амалга оширмоқдир. Таваккулнинг бу ердаги ўрни шундайдир:\nҲамма чораларни қўллагандан сўнг соғайишни Аллоҳдан кутмоқ, Унга ишонмоқдир. Зеро, ишончимизга кўра шифонинг асл манбаси Аллоҳдир. Бундай бўлмаса энг яхши ҳакимларга ва энг сифатли тиббий воситаларига топширилган ҳолда, тузалмаган хасталиклар учун не дейсиз?\nҲа, даволаган Аллоҳ бўлгани ҳолда У бунинг сўнгги ҳақиқатини ҳаким каби, дармон сингари сабабларга боғлаб қўйгандир. Сабабларнинг керагини энг яхши суратда жойига олиб келмоқ бизнинг қуллик вазифамиздир.\nАслида ҳар бир натижа, ўзини майдонга келтирган сабаблардан яна кўп нарсаларни ўз ичига қамраб олади, яъни унинг ҳаққи хизматидан кўп бўлади. Мавлоно сўрайди: “Бир руку, бир сажда охиратда бир жаннатга эриштиряпти.” Ўқимадингизми ушбу Қуръон оятини: (Бақара 2/261.)\nҚазо қадар тушунчаси тўғрироғи кенг ва ёрқин зўр бир масаладир. Мавлоно “Маснавий”сида бу баҳсга тамоман боғлайди. Бунда икки хил инсоннинг ҳолатига жуда ачинганини кўрамиз: ўта ҳаддан ташқари қисматга тан берадиган ёки фаталист хилдир. Бу бечора ҳамма нарсани Аллоҳдан деб билади, бирга етти юз тухумни экишдан ўзини олиб қочади, насибасизлигини феълига юклайди.\nИккинчиси эса, қадарни тамоман инкор этган, материялистдирки, бу йўлда сабабларнинг домига тушади ва сабабни яратганни йўқ санайди. Ҳазрат Мавлоно билҳисса хато қадар ва таваккул ақлига таянади:\nАгар Аллоҳга мутаваккил эсанг, ҳаракатинг билан таваккал қил. Тухумни эк-да, сўнгра ҳар ишга қодир Аллоҳга суян. Ҳазрат пайғамбар (с.а.в.) бадавийга не деди: “Аввал тевани боғла сўнгра таваккул қил”. (Тирмизий, сифатул-қиёме, 60). Тўғри, лаёқатсизлигимиз ҳам бордир,оқсоқлигимиз ҳам. Аммо лаёқатсизлик ва оқсоқликдан қутулмоқ, ўтириб қолиш билан эмас, юришлик билан бўлур. Билингки, яхшилик ҳам, ёмонлик ҳам сендан, ўзингдан пайдо бўлмоқдадир. Гўзал ва чиркин бутун тушунчалар сендан, ўзингдан туғилади.\nАллоҳ менга нечун орзу, нечун душман берди дея нолима. Жанг учун душманнинг бўлиши шартдир. Бир ишга майлинг, хоҳишинг бўлмас экан, уни бажармоққа зотан сабринг етмайди. Орзу ва истаклар бўлмасайди, уларни инкор этишга, ман этмоққа не ҳожат бор эди?\nҲазрат Мавлоно, сабаб-оқибат занжирига боғлиқ ҳаётий, жиддий ўйналадиган бир шатранж ўйинига ўхшатар ва бундай дер: Эй ўғил, шатранжда ҳар бир тош сурилишнинг натижасини ундан кейин кўр. Сабаби-да сабаб ичинда (ҳалқаи занжирда) идрок эт. Кўзингни атрофдан ўгир-да, мот қилиб, ўйинни ютганингга қадар не ўйинлар ўйнашингни ҳаммасини кўр. Лоф бўлсин дея Аллоҳга таваккул қилдим дема.\nШатранж мисолини бир оз тушунтирай: Билганингдек бу ўйин маълум қоидаларга кўра ўйналади. Бу қоидаларни ўзгартириш ўйинчининг қўлида эмас. Аммо у ҳар тош учун мавжуд бир қанча усулларни қўллаш имкониятига эгадир. Яъни ўйинчи қарорни белгиланган қоидалар доирасида қабул қилиш ҳолатидадир. Бу эса унинг бир томондан чеклаб қўйилган, иккинчи томондан эса эркин эканлигини кўрсатади.\nИнсоннинг маънавий ва ахлоқий такаллуми ўзининг ғайрати ва Аллоҳнинг лутфи ила бўлади. Алмаштириб бўладиганимиз соҳа ичида фаолият юритмоқ, алмаштириб бўлмайдиган рамзига ундаш мазмунига келмайди. Қанча урунма, қазо ва қадарга қарши чиқиб бўлмайди.\nМавлонога кўра инсонга тушган оламдаги минг бир ёмонлик қаршисида бўйсунмоқ, тақдирим буюрган экан дейишлик эмас, ёмонликларга қарши чиқмоқликдир. Гул тикансиз бўлмайди. Жаннатнинг атрофи машаққат ила қуршаб олингандир.\n← Аввалги Аввалги Мажнуннинг Лайлиси\nКейинги → Кейинги: Отнинг қусури


Ўқитувчиларга ҳақ тўланадиган таътил бeрилиши кeрак - zarnews.uz\nЎқитувчиларга ҳақ тўланадиган таътил бeрилиши кeрак\nОАВда Тошкeнт мактабларидаги ўқитувчилардан оилавий шароитига кўра, ўз ҳисобидан икки ҳафта таътил олиш учун ариза ёзиши талаб этилгани тўғрисида мақола эълон қилинди. Мақолада айтилишича, бундай аризаларни олиш тўғрисида 16 март куни буйруқ олинган.\nХабарингиз бор, 2020 йилнинг 15 март куни Халқ таълими вазирлиги соҳа ходимларининг амалдаги қонунчиликка мувофиқ навбатдан ташқари таътилга чиқиши тўғрисида расмий баёнот бeрди.\nБаёнотда ходимлар Ўзбeкистон Рeспубликаси мeҳнат қонунчилигига мувофиқ меҳнат таътилининг бир қисмини олиши мумкинлиги таъкидланди.\nМeҳнат тўғрисидаги қонун ҳужжатларида ҳақ тўланадиган таътил бeришга оид талаблар бeлгиланган (Ўзбeкистон Рeспубликаси Мeҳнат кодeксининг 143-моддаси). Агар ушбу талаблар бажарилмаса, ходимларга қонунчиликка мувофиқ иш ҳақи тўланмайдиган таътилга чиқиш таклиф қилинди.\nШунингдек, 2020 йил 17 мартда бўлиб ўтган брифингда Халқ таълими вазири Шeрзод Шeрматов ҳукумат комиссиясининг қарорига биноан, 18 мартдан бошлаб барча ўқитувчиларга меҳнат таътили бeрилишини эълон қилди.\n2020 йил 17 мартда Халқ таълими вазирининг тeгишли буйруғи қабул қилинди. Буйруқда қайд этилишича, истисно тариқасида ходимларга йиллик таътилнинг қисқариши муносабати билан навбатдан ташқари таътил бeрилади.\nИш ҳақи сақланмаган ҳолда таътил берилиши ҳақида ёзган ходимлар ҳужжатларни қайта расмийлаштириш учун мактаб маъмуриятига мурожаат қилишлари мумкин. Бу ҳақда Халқ таълими вазирлиги маълум қилди.\nШу билан бирга, халқ таълими ҳудудий бўлинмаларининг раҳбарларига ҳақ тўланадиган таътилни рўйхатдан ўтказиш талабларига риоя этишни таъминлаш вазифаси топширилди.\nТеглар: халқ таъими\nРоссияда сўнгги кеча-кундузда 1154 нафар янги касалланганлар, 11 нафар ўлим ҳолати қайд этилди\nССВ: Коронавирус қайд этилган 504 нафар фуқародан 212 нафари эркак, 292 нафари эса аёллар. Бир нафар бемор Самарқандда даволанмоқда\n“Жума деҳқон бозори”да нега одамлар гавжум?\nДепутат сув тошқинини бартараф этишда бош-қош бўлди\nНафақа тайинлашда энди муаммо бўлмайди\nкоронавирус Коронавирусга чалинганлар коронавирус дунёдаги вазият ССВ карантини қоидалари коронавирус карантин ҳомийлик хайриялари Паст Дарғом Озиқ-овқат ёқилғи АҚШ UzAuto Motors


Саид Аҳмад. Тоғ афсонаси (ҳикоя) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. Тоғ афсонаси (ҳикоя)\nСаид Аҳмад. Тоғ афсонаси (ҳикоя)\nМашина хўп яхши нарса-ю, унинг ҳам ўзига яраша нағмалари бор-да! Машина олган одамларнинг хотинлари ҳазил аралаш, бу машина эмас, кундошим, дейишар экан. Сабаби, эр ишдан келибоқ овқатга ҳам қарамай, машинасининг тагига кириб кетганича ярим кечада мойга қоришиб чиқар, азонлаб яна машинага уннаб кетаркан.\nВаҳобжон райводхозда техник. Унинг ҳам ўзига яраша кўримсизгина «Москвич»и бор. Ўзи ҳайдайди. Эски машина минган одам яхши шофёр ҳисобланади. Ҳадеб бузилавергандан кейин у ёғини ковлайди, бу ёғини ковлайди, хуллас, ичида нимаси бўлса, барини билиб олади. Яхшиямки, Ваҳобжон ҳали уйланмаган. Уйланганида, албатта, хотиии чидамасди, ё мени дейсан, ё машинани дейсан, деб туриб оларди. Ростда, у бўш қолди дегунча машинани ковлайди. Уни гуриллатавериб қўни-қўшниларнинг жонига тегди. Қўшнилар, шу Ваҳобжон уйлана қолсайди, ўзидаи тинчиб кетармиди, дейишади. Аммо Вахобжоининг ҳали-бери уйланадиган нияти йўққа ўхшайди. Ўзи мундоқ бирортасини топмайди, қариндош-уруғлар топганини ёқтирмайди. Кампир ойиси нолиб қолса, хазилга оладида, яна машина тагига кириб кетади. Охири жонидан безор бўлган қўшнилар кампирга ялинишади:\n— Ўғлингиз машинани кечаси гаражга обориб қўйсин. Ухлатмаётибди.\nРайводхознинг гаражи йўқ, қаёқда қолдиради. Ундан ташқари, ўзингизга маълум, Ваҳобжонга кечалари ҳам у ёқни сув уриб кетди, бу ёққа сув керак, деб раислар телефон қилиб туришади. Шофёр олайлик дейишса, қайси шофёр бунақа шалоқ мапшнага — бунақа безовта ишга кўнади. Битта-яримта янглишиб келиб қолган шофёрлар ҳам икки кунга чидамай ташлаб қочишади. Хуллас, 6у ишга Ваҳобжоннинг ўзидан бошқаси тўғри келмайди.\nМана шу Ваҳобжон баҳор тошқинида сув олиб кетиб, ҳалигача тузатилмаган канал тўғонини тузаттиришга бир ҳафтадан бери овора эди. Шу пайтгача раислар шох бостириб, бу ёғига шағал тўктириб эплаб келишаётган эди. Шу алпозда пахта суғориб бўладими, ким қанча сув олаётганини билиб бўлмаса! Раислар бай-байлаб водхоз масаласини бюрога қўйиб қолишди-ку. Ана водхоз бошлиғининг типирчилаб қолигаини кўринг. Икки кунда цемент хам топилди, бульдозер хам, бетон плиталар хам топилди. Кечасию кундузи иш. Колхозлар одам хам топиб беришди. Доротдел йўлга «ўтилмасин!» деган белги қўйиб, машина ва автобусларни вақтинча бошқа йўлдан қатнайдиган қилиб қўнди.\nСоч-соқоли ўсиб кетган Вахобжон, прожектор енида турган монтёр болага бақиради, шағал тўкаётган самосвалга чирокни тўғрила, кабелни торт, сув тегмасин, деб қичқиради. Орқасига тисарилиб, шағалли машинага йўл кўрсатади. Иш қизигандан қизиб кетган. Ёз кечалари шунақа ишлашлик бўлади. Айникса, бу томонларнинг оқшомига ҳеч нарса тенг келолмайди. Дарё шовуллайди, тоғ орқасидан осмонга сут пуркагандек бўлиб, аввал ой шуъласи кўринади, кейин ўзи салмоқлаб осмонга кўтарилади-да, тоғ чўққисига айри миниб, туриб қолади. Бирам чиройли, бирам ёқимли шамол эсади. Саратон дазмолдек қиздирган тошларни шу шабада пуфлаб совутади. Ўт-ўланларни силкитади. Жўжаси ҳали учирма бўлмаган она ўрдакларнинг аллага ўхшаш ғалати ғақиллашини узоқлардан олиб келади. Каналнинг бетўсиқ бетўлқин суви ойдинда худди поёни йўқ яхлит ойпадек ялтирайди. Қулоқ бошида сув очаётган миробларнинг товуши эшитилиб қолади. Айниқса, биттаси эзиб-эзиб ашула айтади. Кечаси олисдан келган қўшиқ ғалати бўларкан. Одамнинг томир-томирига кириб кетаман дейди. Бетончи бола хам қўшиққа ишқивоз экан, овози бирам дўриллаган. Қўшиқ сўзларини пойма-пой қилиб хониш килиб қолади. Қурувчилар атайин УНИ майна қилиб «яна бўлсин», «дўст» деб қўйишади. Йигит ҳам уларнинг «илтимоси»ни ерда қолдир-май, ашулага ашулани улаб кетади:\nТошга ёмғир қор қилурми,\nМуттасил ёққан билан…\n— Дўст, бу Навоийданми?\n— Йўғ-э, Машрабникидир. Қийқириқ, кулги.\nШу зайлда кулги билан, кўшиқ билан иш давом этади. Вахобжон у ёқдан-бу ёққа зир югуриб, ишни жадаллатади. Каттакон бак олдида чой дамланган тунука чойнакни чўкқа қўйиб ўтирган чолнинг ёнига тушиб кетаётган эди, узоқдан машина чироғини кўриб тўхтади. Ма-шина «ўтилмасин!» белгиси қўйилган муюлишдан ўтиб, тўппа-тўғри келаверди. Вахобжон ижрокомдан биров келаётган бўлса керак, деб ўйлади. Тикилиб қараса, тангадек зангори чироғи бор. Нечук такси машинаси бу томонларга ўтди экан, деб йўлга чикди-да, қўлини кўтариб уни тўхтатди.\n— Мумкин эмас, белгини кўрмадингизми, қайтинг!\nШофёр кабинадан бош чиқариб, қўлини кўксига қўйиб, узр айтган бўлди.\n— Кўктошга кетаётган бўлсанглар. Хонимобод томондан айланиб ўтасизлар.\nХонимободдан айланиб ўтиш учун ортиқча ўн тўққиз километр йўл юриш керак. Ҳар қандай одамга хам таксида бориш жабр бўлади!\nШофёр кабинадан тушди. Икки қўлини белига қўйиб, У ёқ-бу ёққа қарадида, ўтиб кетишнинг сира иложи йўқлигини билгандан кейин, ноилож орқа эшикни очиб, ичкарига қараб елкасини қисди.\n— Иложи йўқ, опажон. Буёғи кўп қолмади. Пиёда йигирма минутда етасиз. Хонимободдан борсангиз қимматга тушади. Майли десангиз, яна ўзингиз биласиз. Менга бари бир.\nМашинадан чамадон кўтарган бир аёл тушди. Ваҳобжон қоронғида унинг юзини аник кўролмади. Аёл шофёр билан анча вақтгача ниманидир гаплашиб туриб қолди. Кейин машина орқасига қайтди. Аёл битта-битта босиб Ваҳобжоннинг олдига келди. Кўктошга қайси томондан боришни сўради. Тавба, овози таниш. Қаерда эшитган бу товушни? Шу пайт шағал тўкиб бўлган самосвал кескин бурилган эди, унинг ўткир чироғида аёлнинг юзи бир дам ёришиб кетди.\nСочлари бошига чамбарак қилинган, лабларига билинар-билинмас қизил суртилган, йигирма-йигирма икки ёшлардаги келишган қиз. Ваҳобжон уни таниди. Бу қизни у бир марта, атиги бир марта кўрган. У билан ёнма-ён ўтириб чой ичган. Шу қизнинг ўзи унга чой қуйиб берган. Аммо Ваҳобжон, тўғрисини айтганда, у қуйиб берган чойни қийналиб ичган, нсгаки, бу кизнинг бир қўлида одамнинг калла суяги бор эди. Ваҳобжон ўтган йилнинг августида сиртки институтга имтиҳон топширгани Тошкентга тушган эди. Консультация ўтказадиган ўқитувчининг тоби қочиб қолиб, институтга келолмай қолибди. Декан Ваҳобжонга ўқитувчининг уйига боришни маслаҳат берган эди. Борди. У Чилонзордаги катта кўча бетидаги уйнинг иккинчи қаватида яшаркан. Кириб гаплашди. Билмаганларини сўраб олди. Ўқитувчи Ваҳобжонга имтихонга кирсангиз бўлади, деб маслаҳат берди. У хурсанд бўлиб чиқса, машинасининг бир ғилдираги шалпайиб ётибди, камеранинг золотнигини биров бураб олиб қўйибди. Асфальт йўлкада «босдимми» ўйнаётган қизчалар унга қараб туришарди. Уларнинг бири яқин кслиб шивирлади.\n— Акбар миннарсангизни бураб олиб қўйди.\n— Қанақа Акбар?\n— Ҳу анави уйда туради. Ҳозир қочиб чиқиб кетди. Инобат опамларнинг укалари.\nВаҳобжоннинг жуда жаҳли чиқиб кетди. Бу қандай гап! Запас ғилдирак бўлганда ҳам бошқа гап эди.\nВаҳобжон бояги қиз кўрсатган уй эшигининг тугмасини босди. Жавоб бўлмади. Яна қўнғироқ тугмасини босган эди, аёл кишининг: «Ҳо Акбар, эшикни оч, биров келди» деган товуши эшитилди. Ҳадеганда эшик очилавермади. Анчадан кейин шиппак товуши яқинлашдида, эшик қарсиллаб очилди. Ваҳобжоннинг қаршисида одамнинг калла суягини ушлаган кўҳлик бир қиз турарди. Ваҳобжоннинг юраги орқасига тортиб кетди. Қиз қошларини кериб, кимда ишингиз бор эди, дегандек ҳайрон бўлиб турибди.\n— Акбарда ишим бор эди. Чақириб берсангиз. Қиз эрмак қилаётгандек орқасига қараб қичқирди:\n— Ҳой, Акбар, ўртоғинг келдилар, бу ёққа чиқ! Ичкаридан трусичан, олти ёшлардаги бир бола бур-\nнини тортиб чикди. У Ваҳобжонни кўриши билан тўхтади. Кейин Ваҳобжоннинг ўртоғи бирдан орқасига тирақайлаб қочиб қолди. Қиз нима гаплигига тушуна олмай хайрон. Ваҳобжон бўлган гапни айтиб берди. Қиз хижолат бўлиб, ундан узр сўрадида, ҳозир ўша буюмни олиб бераман, деб орқасига бурилди. Кейин тўхтаб, қўлидаги калла суягини Ваҳобжоннинг қўлига тутқазди.\n— Ҳозир, ҳозир олиб бсраман.\nАкбар ваннахонани ичидан беркитиб олган экан. Қиз ялинди.\nОхири Акбар эшикни очди. Ваҳобжон қараса, у ваннага сув тўлдириб, минг ямоқ бўлиб кетган автокамерага насос билан ел бераётган экан.\n— Бу ўлгур чўмилишга керак-да. Сузишга ўрганаётганмиш. Қани, бер, ким ўргатди сенга бировнинг нарсасини олишни?!\n— Магазинда йўқ-да, бўлмаса олармидим, — деди Акбар бурнини тортиб.\nШундай деди-ю, ваннадаги илма-тешик камера оғзидан золотникни чиқазиб берди. Ваҳобжон қизга раҳмат айтиб, ташқарига чиқди. Уст кийимини ечиб, машинага домкрат қўйиб, ғилдиракни кўтарди, уни чиқариб олиб, бошқатдан ел бера бошлади. То у ишини битказгунча кора терга тушиб кетди. Анча кеч бўлиб қолган эди. Унинг қийналаётганини балкондан кўриб турган қиз:\n— Кириб ювиниб олинг, — деди.\nВаҳобжон бир сўз демай қайтиб кирди. Қиз елкасида сочиқ, қўлида совун билан уни кутиб турарди.\nУ юзига совун суртаётганида ҳам, оппоқ, крахмалланган сочиққа артинаётганида ҳам бир ўй калласидан кетмасди: «Қандай чиройли қиз-а, аммо қўлидаги одамнинг калла суяги нимаси».\n— Чой дамлаб қўйдим, ичиб ола қолинг, қорнингиз ҳам очгандир.\nВаҳобжон узр айтса ҳам қиз қўймади. Чой қуйиб узатди. Бола бечора ичишни ҳам, ичмасликни ҳам билмай ҳайрон эди. Ичдию яна бояги каллани эслади. Охири, у қизга раҳмат айтиб кетар экан, Акбарга золотник келтириб беришга ваъда қилди.\nАна шу воқеадан кейин Ваҳобжон қизни учратмади. Уйига Акбарга ваъда қилган нарсани олиб борганда киз йўк экан. Мана, орадан бир йил ўтди. У ўша қизни эслаганида ниҳоятда кўҳлик бир қизнинг юзи, кўзи, кслишган гавдаси кўз олдига келарди-да, зум ўтмай, бу гўзаллик ўрнини тиржайган калла суяги эгаллаб оларди. Шунинг учун ҳам Ваҳобжон уни эсламасликка тиришарди.\nМана бугун дарс шовуллаган, шағаллар қалдираган тоғ оқшомида иккови яна бақамти келиб туришибди. Қиз уни танимаган бўлса керак. Негаки, Ваҳобжоннинг соч-соқоли ўсиб кетган, кийимлари чанг, тупроқ эди.\nУларнинг хар иккови бир-бирларига қараб анча туриб қолишгандан кейин Ваҳобжон гап бошлади:\n— Кўктошга кетяпман денг. У ерда қариндошларингиз борми?\n— Йўқ, — деди қиз. — Ишга шу ёққа тайин қилишди. Райздрав ихтиёрига…\nҚизнинг овози бирам ёқимли, бирам жарангли. Ваҳобжон сесканиб кетди. Демак, бу қиз районга доктор бўлиб келяпти. У докторликни битирган. Одамнинг калла суягини бекорга кўтариб юрмаган экан у…\n— Мени танияпсизми? — деди Ваҳобжон.\n— Йўғ-а, — деди киз елкасини қисиб.\n— Уйингизга боргандим. Акбарнинг орқасидан ваннага киргандим…\nВаҳобжоннинг гапи оғзида қолди.\n— А-а-а, ўша сизмидингиз, буни қаранг-а, танимапман. Уйимизга яна бир келган экаисиз. Йўқлигимни қаранг-а.\nБульдозерчи Ваҳобжонни чақириб қолди. У қизга: «Ҳозир келаман» деб чопганича кетди.\nАлламаҳал бўлиб қолган эди. Ваҳобжон прорабга топшириқларни бериб, қизнинг олдига қайтди.\n— Қани, меҳмон, кетдик. Кўктошга ўзим обориб қўяман.\nҚиз қаршилик қилмай, «Москвич» эшигини очди. Йўлга тушишди. Ой худди машина билан ёнма-ён кетаётганга ўхшайди. Соядек бўлиб кўринаётган тоғ тизмалари бирам ажойиб, бирам ажойиб.\nВаҳобжон руль бошқариб бораркан, ўй ўйларди:\n«Қани эди шу қизга уйлансам, менга тегармикан? Тегмас, балки севгани бордир…»\nМашина мотори бир-икки йўталиб ўчди. Ваҳобжон шошиб тушиб, копотни очди. Вентиляция тасмаси узилиб кетибди. Запаси йўқ. Энди нима бўлади? Шу ерда тунаб қолишдан бошқа илож йўқ! Уларнинг иккови ҳам ҳафсалалари пир бўлиб, тошга ўтиришди.\n— Қизиқ бўлди-ку! — деди Ваҳобжон хижолат чекиб. Қиз индамади. У азамат тоғ тизмаларига, қоя учига жиға бўлиб қўниб турган балдокдек ойга жимгина қараб ўтирарди.\n— Биласизми, мен ҳеч тоққа чиқмаганман. Буни қаранг, кечаси, айниқса, ойдинда жуда ғалати бўларкан. Бирам яхшики.\nКизнинг товушидан совуққотганлиги шундоққина билиниб турарди. Вахобжон машинани очиб, олд суянчиғини тушириб, кетидагисига ёндаштириб қўйди.\n— Сиз кириб бир оз мизғиб олинг.\nҚиз аввалига кўнмай турди. Кейин совукдан титраб ичкарига кириб кетди. Ваҳобжон радиони секинлаб бураб қўйди. Қиз тўнга ўраниб олди.\nТоғ ўнгирида ёқимли куй оқар, кичкинагина, кўримсиз машина ичида эса ҳуснда ягона бир қиз ухларди.\nВаҳобжон унинг атрофида папирос чекиб айланиб юрипти.\nБу ҳолат гердайган тоғ этагида туғилаётган янги достон, янги афсонага ўхшарди.\nКим билади, балки Ваҳобжон афсонавор бу оқшомда ўз бахтини, муҳаббатини қўриқлаётгандир.\nЗора шундай бўлса!\n← Аввалги Аввалги Саид Аҳмад. Менга етиб келмаган хат (ҳикоя)\nКейинги → Кейинги: Саид Аҳмад. Учинчи минора (ҳикоя)


Хусусун, Янги йил байрами арафасида Қашқадарё вилоятининг Нишон туманидаги Талимаржон шаҳарчасида 2019 йилда “Обод шаҳар” давлат дастури доирасида бошланган бунёдкорлик ишларининг самараси ўлароқ бир қатор ижтимоий объектлар фойдаланишга топширилди.\nТалимаржон шаҳри 1975 йилда ташкил топган бўлиб, бугунги кунда у ерда 100 та кўп қаватли уй-жойларда 11,5 минг нафардан зиёд аҳоли истиқомат қилади. Мазкур шаҳарчада вилоят ҳокимининг тегишли қарорига асосан кенг кўламли бунёдкорлик ишлари амалга оширилди.\nХусусан, ҳудуддаги 1971 йилда қурилган 400 ўринли маданият саройида 2019-2020 йилларда “Бунёдкор сервис” масъулияти чекланган жамияти томонидан лойиҳа қиймати 6,2 миллиард сўмлик капитал таьмирлаш ишлари бажарилди. Маданият саройининг янги биносида оммавий тадбирлар, мақом, бахшичилик, фолклор, амалий санъат тўгараклари очилиши кўзда тутилган.\nШаҳарчадаги 150 ўринли 19-мактабгача таълим муассасаси ҳам 1986 йилда қурилган бўлиб, анча таъмирталаб аҳволга келиб қолган эди. 2,2 миллиард сўмлик капитал тамирлаш ишларидан сўнг мазкур таълим ташкилоти ҳам замонавий кўриниш олди.\n216-ўринли 34-умумий ўрта таълим мактаби таъмирталаб ҳолга келиши баробарида мавжуд эҳтиёжларни қондира олмаётган эди. Таълим муассасида таъмирлаш ишлари билан бирга ёнидан яна 216-ўринли замонавий икки қаватли қўшимча бино барпо этилди. Натижада мактабнинг бола қамрови 432 ўринга етди.\n80-йилларда қурилган 2-сонли 40 ўринга мўлжалланган Талимаржон шифохонаси ва 150 ўринли шаҳар поликлиникаси ҳам қарийб 3,5 миллиард сўмлик капитал таъмир ишларидан сўнг замонавий қиёфага келди. Шифо масканларида ўрнатилган замонавий тиббий ускуналар аҳоли хизматига шай.\nШу куни шаҳарчада истиқомат қилувчи 16 нафар боқувчисини йўқотган, ногирон, кам таъминланган ва уй-жойга муҳтож оғир аҳволдаги оила вакилларига “Тинчлик” маҳалла фуқаролар йиғини Туркистон кўчасидаги шинам уй-жойлар соҳибига айланди. Уларга бепул уй ажратилганлигини тасдиқловчи ордерлар тантанали топширилди.\nЯнги ташкил этилган “Талимаржон барака чеварлари” масъулияти чекланган жамияти шаклидаги тикувчилик цехи ҳудуддаги ишсиз хотин-қизлар учун айни муддао бўлди. Корхона иш бошлаганига эндигина икки ҳафта бўлганига қарамай ички бозорга маҳсулот чиқара бошлади. Айни пайтда тикувчилик фабрикасида 100 га яқин хотин-қиз устоз-шогирд анъаналарига кўра фаолият кўрсатмоқда.\nБундан ташқари “Обод шаҳар” дастури доирасида шаҳарчада бошқа таълим муассалари, шаҳарчага кириб келувчи 12 километр автомобил йўли ва жами 25,06 километр ички йўллар таъмирланди. Электр ва газ таъминотидаги муаммо ва камчиликлар бартараф этилди. Давлат хизматлари маркази замонавий кўринишдаги муҳташам бинода иш бошлади. Бир сўз билан айтганда шаҳарча обод гўшага айлантирилди.\nКун давомида кенг жамоатчилик вакиллари, пойтахтдан ташриф буюрган санъаткорлар ҳамда давлат ва жамоат ташкилотлари раҳбарлари иштирокида юқорида таъкидланган объектлар байрамона руҳда фойдаланишга топширилди.\nТадбирда Қашқадарё вилояти ҳокими З.Мирзаев ҳам иштирок этди.


ОТМларда дарсларни қайта тиклаш бўйича қарор қабул қилинган - zarnews.uz\n➖ Нега юртимизда олий таълим муассаларида анъанавий ўқишга қайтиляпти? Олий таълим муассасалари бинолари ва автобусларда карантин қоидаларига амал қилинадими?\nУшбу саволга CCВ ҳузуридаги Коронавирусга қарши курашиш штаби аъзоси Наргиза Нуруллаева жавоб берди.\n➖ Ҳозирги кунда олий таълим муассасаларида ўқув дарсларини қайта тиклаш бўйича қарор қабул қилинган. Ҳар бир муассаса пандемия шароитида ўқув хоналарда ва ётоқхоналарда санитария-эпидемиологик ҳолатни ўрганиб, камчиликларни аниқлаб ва бартараф этилгандан сўнг дарсларга иштирок этиш рухсати берилади.\nБарча олий таълим муассаларида чора-тадбирлар коронавирус тарқалишининг олдини олишга қаратилган. Аммо бу вазиятда институтлардаги профессор-ўқитувчилар ва талабаларга ҳам кўп нарса боғлиқ бўлади. Ўзида касалликнинг илк белгиларини сезган ҳолда ўз-ўзини яккалаш ва шифокорга мурожаат қилиши зарур. Жамоат транспортларида эса йўловчи ташишда кўрсатилган эпидемиологик қоидаларга амал қилиниши шарт ва тегишли назорат органлардан текшириб борилади.


Халқ хизматкорлари аслида халқ хизматкорлари эдими? « O'zbekiston ERK Demokratik Partiyasi\n06 December 2021 - 14:23\nХалқ хизматкорлари аслида халқ хизматкорлари эдими? Йўқ албатта улар хеч қанақа халқ хизматкорлари бўлмаган аслида.\n1921 йил ёз\nБольшевикларнинг хокимиятга келганларига 3 йилу 8 ой бўлганди.\nБош большевик Владимир Ульянов (Ленин) Москва атрофидаги,\nбой фабрикант Сава Морозовнинг бевасидан тортиб олинган хашаматли саройда, хотини Крупская билан мазза қилиб яшаяпти.\nКўнгилочар, атракционлари бор, сўнги императорга тегишли супер Делане Билвилл чорбоғи хам Лениннинг хизматида.\nЖахон пролетариати дохийси ва унинг хотини Крупскаянинг хизматида подшо гаражидаги ўнлаб автомобильлар хам шай.\nШвейцария банкларида эса Ленин ва унга тегишли одамлар хисобларида аллақачон 75 млн франк пул қўйилган.\nБош чекист Феликс Эдмундович Дзержинский эса-олтин саноатчи бой Стахеевнинг итальян мармари ва қахраболар билан безатилган ажойиб қасрида яшамоқда.\nДзержинский шу билан қаноатлангани йўқ, у ПБК даги машхур княз Феликс Юсуповнинг шахсий қўрғонини хам ўзига котедж қилиб олган.\nБу қўрғонда-“Темир Феликс “учун бункерни хам ясатиб қўйгандилар, чунки бу аблах ўлгудай қўрқоқ хам бўлган экан.\nОчкўз, қонхўр Феликс ўз қизига Москва атрофидаги Любановада помещик Шлиппенинг саройини хам олиб берган эди.\nЗвенигород районида эса собиқ нефть магнати Зубаловнинг хашаматли уйини хам Дзержинский ўзиники қилиб олган эди. Бу жой кейинчалик” Горьки-9 ” деб аталади.\nШвейцариянинг банкларида Дзержинский ва унга тегишли одамлар хисобларида аллақачон 80 млн франк бор.\nИжро коминтерни рахбари атоқли большевик Зиновьевнинг хисобида хам шунча пул бор.\n№ 2- рақамли большевик Лев Троцкийнинг АҚШ банкларидаги аккаунтларида эса 11 млн доллар, Швейцариянинг банкларида эса 90 млн франк йиғилганди. Бундан ташқари Троцкийнинг камтаргина қизининг номида Черкизовадаги хашаматли сарой бор эди.\nСоветпарастларнинг кўнглини бузмаслик учун атоқли большевик дохийлари Свердлов, Калинин ва бошқаларга тегишли саройлар, дала чорбоғлари, чет эл банкларидаги хисобларидаги пул миқдори хақида майли гапирмайман.\nФақат шуни айтишим мумкунки 1921-1922 йилларда Жанубий Африка олмос қазиб олиш ва сотиш ишларини вақтинчага тўхтатганди, чунки Россиядан жахон бозорига оқиб келаётган олтин, жавохир, бриллиантлар бу савдони касод қилганди.\n1921 йил ёзида бу хақида Нью-Йорк Таймс газетасида катта мақолалар берилади. Большевик дохийлари млнлаб долларни ўғирлаб Европа ва Америкага юбораётган, ўзлари рохат-фароғатда яшаётган бир пайтда мамлакат ахолиси уруш, қатағонлар, очлик, қахатчиликдан қирилиб кетмоқда эди.\nШундай Совет Россиясида дехқонлар очликдан ўлаётган пайт, чекистлар рахбари Дзержинскийнинг қандай овқатланганлигига, яъни унинг овқатланиш меньюсига эътибор беринг.\nДушанба: Дудланган парранда(бирор бир қуш) , янги тутилган ласось балиғи, Польшаликлар севадиган рангли карам.\nСешанба: Тузланган қўзиқорин, бузоқ гўштидан котлетлар, тухумдан қилинган шпинат.\nЧоршанба: Спаржа шўрваси, мол гўштидан қовурдоқ, Брюссельча карам.\nПайшанба: Боярлар қулоғи номли таом(чўчқа гўштидан бўлса керак) дудланган балиқ, кўкатлар, сабзоватлар ва нўхот шўрва.\nЖума: Рангли карамдан пюре, осётр балиғи, турли фасоллардан таёрланган метрдотель таоми.\nШанба: Балиқдан таёрланган шўрва, ичига олма солиб пиширилган курка, қаймоққа буланган қўзиқорин, олча ва қароли соклари.\nЯкшанба: Спаржа, товуқ гўшти, барра қўзичоқ гўштидан шўрва ва хакозо таомлар.\nЖаҳон пролетариати дохийлари бой буржуйларга қарши курашган бўлсалар, нега уларнинг саройларидан, юмшоқ тўшакларидан, лаззатли таомларидан нечук хазар қилмадилар экана?\nХўш уларга миллионлаб пулларни четга олиб чиқиш нимага керак бўлган экана? Чунки улар муваффақиятсизликка учрасалар умбрбод авлодлари билан Европада, Америкада рохат-фароғатда яшашни ўйлаганлар холос. Уларнинг мохияти хеч қачон ўзгармаган. Бу большевикларнинг авлодлари хозир хам ўша ташмачиликни тўхтатганлари йўқ.\nЭнг ёмони буларнинг жиноятларини яширган, хаспўшлаган, уларни қахрамон қилиб кўрсатган юзлаб адабиётчилар, матбуотчилар, зиёлилар совет мафкурасига хоинона тарзда хизмат қилган эдилар (хозир хам шу маддох журналистика, адабиётчилар ва телевидение). Бу қўрқоқ, қорин ғамидаги олчоқлар гўёки Дзержинский очликдан толиқиб хушидан кетганини, Ленин эса қотган қора нон (сухарик) билар қандни ковшаб ўтирганини ва бошқа ейишга хеч нарсалари бўлмаганлиги хақидаги улуғ бир ёлғонни ёзишдан уялмаганлар. Уларнинг фикрича большевик дохийлари салкам фариштасимон, одамийликда буюк бир шахслар, пок халолликда тенги йўқ шахслар бўлган экан. Энг ёмони миллионлаб овсарлар 70 йил шу тарихда мисли кўрилмаган ёлғонларга ишониб яшаганлари хайратланарли. Совет тарихчиларининг жирканч ёлғонлари билан ёзилган ўша сохта тарихда нимамиш-Темир Феликс юрак хуружудан ёки ўпка касаллигидан ўлган дейишади, вахоланки аслида бу қотил тугаган наркоман кучли наркотик дозанинг ошиб кетишидан ўлган эди.\nСвердлов эса, ха ўша подшо ва унинг оиласини ўлимга йўллаган қотил, гўёки испан гриппидан ўлганмиш, аслида бу кўзойнакли илон Лениннинг буйруғи билан захарлаб ўлдирилган эди. Чунки Ленинга уюштирилган суйқасднинг ортида Свердлов турган ва у Лениннинг ўрнини эгалламоқчи бўлган экан.\nСталинчи? Ха у хаммасидан оппоқ, тоза дерсиз- бее қаёқда дейсиз, унинг Грузиядаги қотилликлари, талончиликлари, Царицинода халқни қонга ботирганлигини айтмасак хам бўлади, у бир пайтлар ўз қайнонаси билан шакаргуфторлик қилган хам экан. У ўз хотини Надежда Алилуевага ўша мудхиш охирги кунида-“Сен менинг қизим хам бўлишинг мумкун “дейди ва Алилуева ўша куни ўзини ўзи отиб ўлдиради.\nСоветлар хокимиятининг 70 йиллик тарихи, бошидан охиригача ифлослик, хоинлик, қотилликлардан иборат эди.\nБиз бу фактларни нима учун келтириябмиз. Чунки сўнги пайтларда СССР ни улуғловчи, уни қайта оқлаб олувчи манфур кишилар кўпайиб қолди. Бу совокчи кимсалар гўёки-” “Тарихни бузма, уни қайта ёзолмайсан” деган сафсатани баён қиладилар.\nНимасини қайта ёзасан? Хаммаси маьлумку, бизнинг юртларни ва ғарбни, советдан қолган тузумларни бир-бирига чамалаб кўринглар, бизга ва тараққий қилган дунёга боқ, уларни солиштириб таққослаб кўр, ким хақ, ким нохақлиги,кимларнинг тарихни бузиб кўрсатганлари шундоқ маьлум бўлади қўяди.\nАсрлар давомида тарихни сохлаштириб келаётган Кремльнинг сурнайига ўйнашни бас қилиб, теран фикрлаш даври келмадимикан? Шунча йиллик хатолар бизга дарс бўлмадимикан? Зеро тарих бу халқларнинг ўз бошларидан кечирган тажрибалари, аччиқ қисматлари, қувончу ғалабалари йиғиндисидир. Халқлар ўзларининг хақиқий тарихларини идрок қила олмас эканлар, улар хеч қачон тўғри йўлга туша олмайдилар.


Фото: "Харви" довули оқибатида яроқсиз ҳолга келган машиналар улкан майдонни эгаллади\nТехас ва АҚШнинг жанубий штатларида "Харви" довули вақтида сув остида қолиши оқибатида яроқсиз ҳолга келган автомобилларни утиллаштиришга тайёргарлик кўрилмоқда. Хьюстондаги Royal Purple Raceway автодроми ҳудудининг ўзида 30 мингга яқин бундай машина тўпланди. Таъкидланишича, бу ҳали бошланиши.\nДовул Техас ва бошқа штатларда юз минглаб автомобилларни яроқсиз ҳолга келтирди. Энди бу машиналар ё таъмирланади, ё утиллаштирилади. Улардан кўпини аукционларда сотиш мўлжалланмоқда.\nСентябрь ўрталаридан Хьюстонда сув остида қолган машиналар Royal Purple Raceway автодроми автотураргоҳида йиғилмоқда. 160 гектарлик майдонда 30 мингга яқин машина тўпланган, уларнинг эгалари эса суғурта компанияларининг кўрилган зарар бўйича товон пули тўлаш бўйича қарорини кутмоқдалар.\nБундай машиналардан камида уч марта кўпроқ йиғилиши тахмин қилинмоқда. Ҳаммаси бўлиб 500 мингдан кўпроқ машина яроқсиз ҳолга келган.\nБу эса Шарқий Европага АҚШдан минилган машиналар "ёпирилишини" англатади. Улардан кўпи ҳойнаҳой бус-бутун бўлмайди – улар анча арзон туради, уларни тиклаб сотишдан мўмай пул ишлаб олиш мумкин. Шу билан бирга довул вақтида сув остида қолган янгигина машиналар ҳам олиб келиши мумкин.\nИнтернетда фожиа вақтида шикастланган машиналар сақланаётган Royal Purple Raceway пойга мажмуасидан видео пайдо бўлди. Бу ердаги машиналарнинг умумий қиймати ўнлаб миллион долларга баҳоланмоқда.\nБу ерда одатдаги оилавий минивенлар, седан, пикап ва кроссоверлар билан бирга жуда қиммат турувчи машиналарни ҳам учратиш мумкин.\nУлар орасида ҳақиқий "жавоҳирлар" – Ferrari 458 Scuderia ва 488 Spider спорткарлари, Ford GT купеси ва Mercedes Gelandewagen йўлтанламаслари ҳам бор.\nАвтомобиллар тақдири уларнинг қанчалик шикастланганига боғлиқ бўлади. Кам зарар кўрган машиналар эгаларига қайтарилади ёки аукциондан сотилади, қолганлари утиллаштирилади. "Харви" тарихга нафақат катта талофатлар етказгани ва кўплаб қурбонларга олиб келгани, балки ўзидан кейин рекорд даражада яроқсиз машиналарни қолдиргани билан ҳам тарихда қоладиган бўлди.


Токио-2020 Олимпия ва Паралимпия ўйинларининг ташкилий қўмитаси бўлажак мусобақанинг расмий шиорини эълон қилди. Унга кўра, “United by emotion”, яъни “Ҳиссиётлар ила бирлашган” сўзлари мусобақанинг расмий шиорига айланади.\n“Тез орада бутун дунёдан ташриф буюрадиган одамлар мусобақа ҳақида ўз таассуротларини ўртоқлашадиган фурсат етиб келмоқда. Токио-2020 ташкилий қўмитаси эса Олимпия ўйинларнинг муваффақиятли ўтишини истаган ҳолда шундай шиорни танлади”, – дейди ташкилий қўмита вакиллари.\nШиор ҳақида ишланган роликда япониялик таниқли теннисчи Наоми Осака иштирок этган. Эслатиб ўтамиз, Токио-2020 Олимпия ўйинлари шу йилнинг 24 июль – 9 август, Паралимпия ўйинлари эса 25 август – 6 сентябр кунлари бўлиб ўтади.


ССВ Олмалиқда яшаган фуқаро коронавирусдан вафот этгани ҳақида биринчи марта ахборот берди. Шаҳарда июлда қайд этилган икки аёл ўлими эътиборсиз қолдирилган эди - Daryo\n17:33, 28.08.2020 31890\nССВ Олмалиқда яшаган фуқаро коронавирусдан вафот этгани ҳақида биринчи марта ахборот берди. Шаҳарда июлда қайд этилган икки аёл ўлими эътиборсиз қолдирилган эди\nИзоҳ: Ушбу хабарнинг дастлабки таҳририда ССВ Олмалиқ шаҳрида яшаган фуқаронинг коронавирус асоратлари оқибатида вафот этиши ҳақида илк бор 2 сентябрь куни хабар бергани таъкидланган эди. Аммо бу таъкид хато — ССВ Олмалиқда яшаган фуқаронинг коронавирус инфекцияси асоратлари оқибатида вафот этгани ҳақида биринчи марта 28 август куни хабар берган. Англашилмовчилик учун муштарийлардан узр сўраймиз.\nЎзбекистонда коронавирус инфекцияси оқибатида вафот этганлар сони Соғлиқни сақлаш вазирлиги (ССВ)нинг расмий ҳисоб-китобига кўра 301 нафарга етди («Дарё» ҳисоби бўйича 310 нафарни ташкил этмоқда). Вазирликнинг 28 август соат 17:00 даги ахборотига кўра, коронавирусга чалинган икки бемор — Олмалиқ шаҳрида яшаган 74 ёшли Р.У. исмли аёл ҳамда Шайхонтоҳур туманида яшаган 56 ёшли С.У.исмли аёл вафот этган.\nССВ Олмалиқ шаҳрида яшаган фуқаронинг коронавирус инфекцияси асоратлари оқибатида вафот этгани ҳақида биринчи марта ахборот бермоқда. Июлда шаҳарда коронавирусга чалинган 51 ёшли ва 63 ёшли икки аёл вафот этгани маълум бўлганди, бироқ ушбу ҳолатлар юзасидан ССВ ҳозиргача бирор ахборот бермади (эътиборга молик томони, ушбу икки ўлим ҳолати Тошкент вилояти ҳокимлиги юритаётган ҳисобга киритилган).\nБундан ташқари, ССВ томонидан тасдиқланмаган яна ўнга яқин ўлим ҳолатлари бор.\nМаълумот учун, 28 август соат 17:00 ҳолатига кўра Ўзбекистонда коронавирусга чалинганлар умумий сони 40 720 нафарга етган, ҳозиргача уларнинг 37 873 нафари (93 фоизи) соғайган; айни вақтда 2 545 нафар бемор даволанишни давом эттирмоқда.\n14:28, 20.09.2020 226139\n07:49, 03.10.2020 268865\n20:12, 05.10.2020 222848\n21:59 Бугун 60\n21:48 Бугун 961\n21:37 Бугун 2216\n21:28 Бугун 7395\n22:42, 24.01.2021 125274\n22:57, 24.01.2021 90082\n20:37, 24.01.2021 85821


Фарҳод Маҳмудов Рустам Саъдиевнинг янги фильмида суратга тушмоқда(Фото) - Darakchi\nШОУ-БИЗНЕС 04.07.2017, 14:20\nТеглар: Фото, Фильм, Актёр, Фарҳод Махмудов\nРежиссёр Рустам Саъдиев янги фильм суратга олмоқда.\nБлокбастер жанрида суратга олинаётган фильмнинг ишчи номи “Меросхўр”.\nФильмда бош роллардан бирини “Барон” фильми юлдузи, Фарҳод Маҳмудов талқин этмоқда. “Меросхўр”нинг суратга олиш ишлари Хитойда кунг фу мактабидан бошланди. Шу муносабат билан Фарҳод Маҳмудов ўғли Искандар билан Хитойга йўл олди. Балки, кинокартинада Искандар ҳам кўриниш берар?\nФильмга оид бошқа маълумотларни тез кунда эътиборингизга ҳавола этамиз.


“Толибон”нинг тан олиниши, молиявий манбалар ва “Ахлоқ полицияси” — Забиҳулло Мужоҳид “ТАСС”га интервью берди - Zamon yangiliklar\n11 Октябр 10:24\n“Толибон”нинг тан олиниши, молиявий манбалар ва “Ахлоқ полицияси” — Забиҳулло Мужоҳид “ТАСС”га интервью берди\n“Толибон” ҳаракати расмий вакили Забиҳулло Мужоҳид “ТАСС” агентлигига интервью берди. Унда ҳаракатнинг тан олиниши, молиявий манбалари ва “Ахлоқ полицияси” хусусида сўз боради.\nРоссия ва бошқа давлатлар билан алоқалар\nЭлчихоналар ҳақида гапирар экан, ҳозирда энг муҳими Кобул ва Москвадаги дипломатик миссияларнинг одатий иш тартибда фаолиятини давом эттириш зарурлигини қайд этди. Шунингдек, келажакда Афғонистоннинг Россиядаги элчиси алмаштирилиши мумкинлиги маълум қилинди.\nМужоҳид Россиянинг муҳим иқтисодий ҳамкор бўлиши мумкинлигини таъкидлади.\n“Толибон”нинг молиявий манбалари\nМужоҳиднинг сўзларига кўра, бож ва солиқлар толибларнинг асосий молиявий манбайи ҳисобланади. Шунингдек, келажакда фойдали қазилмалардан ҳам даромад олиниши мумкинлиги қайд этилди.\nМужоҳид "Даават ул-Иршод" номли идора тузилганини ва у 90 йилларга нисбатан нозикроқ ҳаракат қилишини маълум қилди. “Биз одамларни дин кўрсатмаларига амал қилиб яшашга масжид минбарларидан туриб даъват қиламиз”, — деган ҳаракат расмий вакили.\n“Ахлоқ полицияси” эса фақат давлат хизматчилари ва хавфсизлик ходимлари учун ишлаши таъкидланди.\nБундан аввал “Толибон” ва АҚШ ўртасидаги музокаралар ҳамда Афғонистонда уруш эҳтимоли сақланиб қолаётгани хабар қилинганди.\nСаакашвилини судда ҳимоя қилиш учун Украина ва АҚШдан ҳам адвокатлар жалб қилинади\nБиз тажовузкорни имкон қадар тезроқ тўхтатишимиз керак – Зеленский\nРоман Абрамович Киевга келди


Медиатур: Сирдарёда яна 31 турдаги давлат хизматлари тажриба тариқасида йўлга қўйилган - Халқ сўзи\n17:27 06 Ноябрь 2019 Жамият\n“Халқ сўзи Online”. Аҳмадали Шерназаров/Сирдарё. Давлат хизматлари агентлиги Сирдарё вилоят бошқармаси томонидан оммавий ахборот воситалари ходимлари учун медиатур ташкиллаштирилди.\nДХА Сирдарё вилояти бошқармаси Жамоатчилик ва ОАВ билан алоқалар шўъбаси берган маълумотга кўра, дастлабки манзил - Сайхунобод тумани давлат хизматлари марказининг янги биноси ва унинг энг замонавий ахборот технология воситалари билан жиҳозлангани, интернетга уланиш учун бепул WiFi ўрнатилгани, электрон навбат тизими, инфокиоск ҳамда кўрсатилаётган хизматларда шаффофлик мезони таъминланган иштирокчиларда катта таассурот қолдирди.\n-Марказимиз томонидан туманимиз аҳолисига 120 турдаги давлат хизматлари кўрсатилмоқда, - дейди Сайхунобод тумани давлат хизматлари маркази директори Шерзод Умаров. – Мурожаат билан келганларга барча шароитлар яратилган. Масалан,уларнинг фарзандлари учун ўйин майдончаси, тиббиёт хонаси ташкил қилинган.Яна бир жиҳат, белгиланган давлат хизматларидан ташқари туман фуқаролик ҳолати далолатномалари ёзиш бўлими,тадбиркорлар учун бош вазир қабулхонаси, нотариус хонаси ҳам шу бинога жойлаштирилган.\nЖурналистлар марказга ташриф буюрган фуқаролар билан ҳам суҳбатлашиб, улардан кўрсатилаётган давлат хизматлари сифати ва ходимларнинг муомала маданияти бўйича сўровномалар ўтказдилар.\nСўнгра Сирдарё тумани давлат хизматлари марказига ташриф буюрилди.\n-Сирдарё туман Давлат хизматлари маркази томонидан жорий йилнинг ўтган даврида 120 турдаги қарийб 50 мингдан ортиқ давлат хизматлари кўрсатилди, - дейди мазкур марказ директори Равшан Усмонов. –Айтиш жоизки, қўшимча 31 турдаги давлат хизматлари тажриба сифатида фақат бизнинг марказимизда йўлга қўйилган.\nМедиатурда иштирокчилар ўзларини қизиқтирган кўплаб саволларга атрофлича жавоблар олишди.


Эммануэль Макрон расман Франция президенти лавозимига киришди\n15:47 / 14.05.2017\nФранция президентлик сайловларининг иккинчи босқичида сайланган Эммануэль Макрон расман ўз лавозимига киришди.\nФрансуа Олланднинг Макронга ҳукуматни топшириш маросими якшанба куни эрталаб Елисей саройида бўлиб ўтди. Режадан икки карра узоқроқ вақт давом этган музокаралардан сўнг Олланд давлат раҳбари қароргоҳини тарк этди.\nҚароргоҳнинг янги соҳиби тантанали маросимларда қатнашиш учун қолди. Франция Конституцион кенгаши раҳбари Лоран Фабиус 7 май куни овоз бериш жараёнининг якуний натижаларини эълон қилганидан сўнг Макрон расман мамлакат президенти бўлди.\nЕлисей саройидаги инаугурация маросимида янги сайланган президент ўзининг сайлов олди мажбуриятларининг бирортасидан чекинмаслигини таъкидлади.\n"Биз тарихимиздаги энг яхши саҳифаларни битиш учун бирлашишимиз керак. Дунё ҳар қачонгидан кўпроқ Францияга муҳтож. Менга ҳар бирингизнинг қўллаб-қувватлашингиз керак бўлади", - дейди Макрон.\n"Биз французларга ўзига бўлган ишончни қайтаришимиз керак", - дея қўшимча қилди у.\nФранция Эммануэль Макрон президентлик лавозими\nПарижда Ўзбекистон ва Франциянинг судлар мустақиллигини таъминлашдаги тажрибаси муҳокама қилинди


Президентликка номзод хитойликларни мамлакатдан чиқариб юбормоқчи — Кения - Zamin.uz | Dunyo News | Дунё янгиликлари. Ўзбекистон ва дунёдаги барча янгиликлар. Сўнги хабарлар. Сўнги янгиликлар\nПрезидентликка номзод хитойликларни мамлакатдан чиқариб юбормоқчи — Кения - Zamin.uz\nПрезидентликка номзод хитойликларни мамл...\n22:28 / 23 Jun\nКения вице-президенти ҳамда президентликка номзод Уилям Руто, агарда президент этиб сайланса, Хитой фуқароларини мамлакатдан чиқариб юбормоқчи. Бу ҳақда Africa News хабар берди.\n«Хитой фуқаролари жўхори қовуриб, мобил телефонларини сотиб юраверишсин. Биз уларнинг ҳаммасини ўз мамлакатига депорт қиламиз. Уларни жўнатиш учун самолётларимиз етарли», — деди Уилям Руто иқтисодий форумдаги нутқида.\nХитой — Жаҳон банкидан сўнг, Кениянинг иккинчи йирик кредитори, мамлакатдаги ифратузилма лойиҳаларини молиялаштириб келади.\nЖумладан, $4,7 млрд қийматидаги лойиҳани ҳам хитойликлар молиялаштиради. Бу Кения мустақилликка эришган 1963 йилдан бери энг қиммат инфратузилма лойиҳаси бўлиб, порт шаҳри Момбасани пойтахт Найроби орқали Рифт-Валлидаги Найваша билан боғловчи темир йўл линиясидир.\nЛойиҳага ҳар инвестиция киритилишида кўплаб хитойлик ишчилар Кенияга келган. Рутонинг баёноти интернетда баҳсларга сабаб бўлди.\n«Биз Хитойдан миллиардлаб қарздормиз. Агар бу ишни қилсак Хитой билан муносабатларимиз ёмонлашади», — деб ёзди Twitter фойдаланувчиларидан бири.\nБироқ Рутонинг таклифини қўлловчилар мамлакат аҳолиси орасида етарлича.\n«Яхши бўларди (хитойликлар чиқариб юборилиши), бошқа мамлакатларда ундай эмас. Хорижликлар бизнинг иш жойларимизни эгаллаб олимасликлари керак», — деб ёзди яна бир Twitter фойдаланувчиси. “Замин” янгиликларини “Facebook”да кузатиб боринг


Жошуа Кличкони яна рингга чақирмоқда\n3 июль, 2017, 19:14\nСупер оғир вазн тоифасининг WBA, IBF, IBO чемпионлик камарлари соҳиби Энтони Жошуа Владимир Кличко билан яна бир марта Лас-Вегасда жанг қилишга тайёр. Агар украиналик боксчи рад қиладиган бўлса, Жошуа тез орада камаларга асосий даъвогар болгариялик Кубрат Пулевга қарши рингга кўтарилади.\nКличко Жошуа билан реванш жангига шошилмаяпти\n– Мен фаолиятимни давом эттиришни режалаштирганман. Бу кўп жиҳатдан Кличконинг урушиш-уришмаслигига боғлиқ. Кличко ёки Пулев. Иккала вариант ҳам мени қаноатлантиради. Бу томондан мен ҳотиржамман, – дейди Жошуа Sky Sports нашрига.\nЭслатиб ўтамиз, 29 апрель куни Жошуа Кличкони мағлуб этиб, WBA, IBF ва IBO камарларини қўлга киритган эди. “Уэмбли”да ўтган жангнинг 11-раундида техник нокаут қайд этилган.\nЖошуа ҳимоя жангидан воз кечиб, Кличкога реванш олиш имкониятини тақдим қилди


Йил баҳси: «Мажбурий обуна»ни ҳимоя қилган матбуот ва танқид қилган интернет\n20:22 / 31.12.2018 11844\n2018 йилда мажбурий обуна масаласи интернет сайтлари ва ижтимоий тармоқларда жуда кўп муҳокама қилинган мавзулардан бири бўлди.\nТўғриси, бу мавзуда ўзбек журналистлари гўёки иккига бўлинди. Босма матбуот вакиллари газеталарга обуна доимгидек, маъмурий ричагларни қўллаб, мажбурлаб ўтказилиши кераклигини айтишса, интернет сайтлари журналистлари мажбурий обунага чек қўйиш лозимлигини таъкидлашди. Телевидение, радио вакиллари бу баҳсга аралашмасдан уни жим кузатишди, холос.\nОчиғини айтиш керак, бу баҳс журналистлар ўртасида турли тушунмовчилиг-у айрим кескинликларни келтириб чиқаргани ҳам бор гап. Ўртадаги аҳилликка бироз путур етгандек ҳам бўлди. Айрим ижтимоий тармоқларда очиқча тортишувларга шахсий қарашлар ҳам аралашганига гувоҳ бўлдик. Мажбурий обунани танқид қилган интернет сайтлари журналистлари обуна мавсумида газеталар таҳририятларининг кўзига «катта душман» бўлиб кўринди.\nМатбуотда ҳам, интернет сайтларида ҳам фаолият юритаётган журналистларга бироз қийин бўлди. Фикр билдириш қайси бир томон учун «қурбон» бўлиш билан баробар эди. Ҳа, аслида ҳам шундай бўлди. Интернет сайтларида мақолалари эълон қилиниб турган матбуот соҳаси вакилларининг айримлари бу баҳс ортидан жабр ҳам кўрди.\nБаҳс шу даражага бориб етдики, баъзи халқаро сайтларда мажбурий обуна масаласи ёзилса, маълумот эълон қилинса, айбни айнан интернет сайтларига мақола ёзиб турадиган матбуот соҳаси вакилларига «ичимиздаги душман» қабилида очиқчасига ағдариб ҳам қўя қолишди.\nИкки томон ҳам обуна мавсумида ўз фикрларини етарлича асослади. Бугунги кунга келиб эса «ғалвир сувдан кўтарилди». Мавсум давомида мажбурий обунага тўлиқ чек қўйилди, деб айтиб бўлмайди. Айрим мансабдор шахсларга шу масала ортидан чоралар ҳам кўрилди. Баъзи таҳририятлар эса турли мукофотлар эвазига газета обунасини ташкил қилишди.\nХўш, якунда аҳвол нима бўлди? Тан олиб айтиш керак, марказий ва вилоят ҳокимликлари нашрлари «амаллаб» ўзларини қониқтирадиган ададга эга бўлишди. Аммо кўпгина тармоқ ва туман газеталарида аҳвол ачинарли. Айримларининг обунадан тушган маблағи йиллик харажатларига ҳам етмайди. Айримлариники эса бутунлай оғир аҳволда.\nБалки шундай бўлгани ҳам тўғридир. Энди фақат обуна учун эмас, газета савиясини кўтаришга ҳаракатлар бошланади. Савияли газета учун эса мажбурий обуна шарт эмас.\nБу даврни газета нашрлари учун ўзига хос «ўтиш» даври деб атаган маъқул. Сараги саракка, пучаги пучакка чиқади.\nАйни даврда энг тўғри йўл нашрларни ҳам газета, ҳам онлайн ҳолатига ўтишидир. Барча нашрлар ўз сайтларига эга бўлиши энг мақбул йўл. Шу йўлдан бораётган нашрлар ҳам талайгина. Тўғри, республиканинг барча ҳудудида интернет орқали янгиликлардан хабардор бўлиш имконияти йўқдир, аммо бундай жойларга газета етиб боради. Яъни нашрлар ўқувчи қандай хоҳласа, хабарларни шундай кўринишда тақдим эта олиши керак. Онлайн ўқувчиларга мана сайт, газета ўқувчиларга эса марҳамат, дея газета тутқаза олиши керак.\nТуманларда газета обунаси оғир аҳволда қолаётган бўлса, уларни маҳаллий бюджет ҳисобидан таъминлаш энг тўғри ечим. Сабаби, ҳеч қайси туман ҳокимлиги ўз нашри ёпилиб кетиши, туман ўз газетасисиз қолишини истамаса керак. Сифат бўлмаса ҳам, ҳар ҳолда саноқда бўлиб туради.\nГазеталарни ўз вақтида етказиб бериш масаласи эса алоҳида мавзу. Бу жараёнда ҳам яқин вақтда «инқилоб» бўлиши шубҳасиз, худди мажбурий обуна масаласидек.\nБу мавзуда яна кўп фикрлар айтишдан йироқман. Обуна мавсуми даврида менимча, икки томондан ҳам барча фикрлар айтилди.\nМатбуот учун шундай «ўтиш даври» қачондир барибир бўлиши керак эди. Буёғига матбуот ривожланишнинг янги босқичига қадам қўйган бўлса, ажабмас.\nМуҳими, бундан фақат ўзбек журналистикаси ютади.


ДЎСТЛИК, АҲИЛ ҚЎШНИЧИЛИК ВА ИШОНЧНИ МУСТАҲКАМЛАШ ЙЎЛИДА - Ўзбекистон овози газетаси\nДавлатларимиз халқаро доирада бир-бирини қўллаб-қувватламоқда. БМТ, ШҲТ, МДҲ, Ислом ҳамкорлик ташкилоти каби халқаро тузилмалар доирасида ҳам самарали ҳамкорлик қилиб келмоқда. Минтақавий ва халқаро аҳамиятга молик масалалар бўйича томонларнинг позициялари бир-бирига мос ёки яқиндир.\nМамлакатларимиз бутун минтақада тинчлик ва хавфсизлик мустаҳкамланишидан манфаатдор. Учрашувда халқаро терроризм, диний экстремизм, наркотикларнинг ноқонуний муомалада бўлиши, трансмиллий уюшган жиноятчилик ҳамда халқаро хавфсизликка таҳдид соладиган бошқа хавф-хатарларга қарши курашишдаги ҳамкорликни янада мустаҳкамлаш масалаларига ҳам эътибор қаратилди.\nМарказий Осиё сув-энергетика ресурсларидан минтақанинг барча давлатлари манфаатларини ҳисобга олган ҳолда, оқилона ва комплекс фойдаланиш бўйича икки томонлама ва минтақавий ҳамкорликни мустаҳкамлаш муҳимлиги қайд этилди. Томонлар мазкур соҳада ўзаро мақбул, узоқ муддатли, барқарор механизмларни ишлаб чиқиш, сув ресурсларидан биргаликда фойдаланиш учун мунтазам маслаҳатлашувлар ўтказади.\nШавкат Мирзиёев ва Алмазбек Атамбоев Ўзбекистон ва Қирғизистон саноат маҳсулотлари кўргазмаси билан танишди.\nМуҳокамаларда транспорт коммуникациялари соҳасидаги алоқаларни кенгайтириш масалаларига алоҳида эътибор қаратилди. Бу икки мамлакатнинг иқтисодий ва транзит имкониятларини ошириши, янги транспорт йўлаклари очиш томонларга бирдек манфаат, қўшимча даромад келтириши таъкидланди. «Ўзбекистон – Қирғизистон – Хитой» темир йўли ва «Андижон – Ўш – Иркештом – Қошғар» автомобиль йўли қатнови бу борада улкан аҳамият касб этади.\nПрезидентимиз ташаббуси билан давлат чегаралари бўйича тарихий келишувларга эришилгани, чегарадош ҳудудлараро борди-келди осонлаштирилгани маданий-гуманитар алоқаларни янада мустаҳкамлади. Бу истиқболда туризм соҳаси ривожи учун ҳам кенг имкониятлар очади.\nОлий даражадаги музокаралар якунида Президент Шавкат Мирзиёев ва Президент Алмазбек Атамбоев Ўзбекистон Республикаси билан Қирғизистон Республикаси ўртасида стратегик шериклик, дўстлик, аҳил қўшничилик ва ишончни мустаҳкамлаш тўғрисида декларацияни имзоладилар.


Ўзбекистонда 7 август куни 690 кишида коронавирус аниқланди. Янги касалланиш ҳолатлари камайди - Daryo\n00:15, 08.08.2020 139865\nЎзбекистонда 6 август соат 23:30 дан 7 август соат 23:30 гача коронавирус юқтириб олиш билан боғлиқ 690 та ҳолат қайд этилди. 31 июлдан 6 августгача ҳар куни кунлик касалланиш ҳолати 700 тадан юқори бўлаётганди. Янги ҳолатлардан сўнг Ўзбекистонда коронавирусга чалинганлар сони 29225 нафарга етди.\nССВ ҳисоби бўйича 183, «Дарё» ҳисоби бўйича 191 киши коронавирус асоратларидан вафот этган.\nЯнги касалланган 690 кишининг барчаси коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган:\nТошкент шаҳрида — 469 нафар;\nТошкент вилоятида — 178 нафар;\nХоразм вилоятида — 22 нафар;\nҚорақалпоғистон Республикасида — 8 нафар.\nКун давомида фақат 5 ҳудудда янги касалланиш ҳолатлари қайд этилди. 12 июлдан сўнг касаллик аниқланган ҳудудлар сони бир кунда 5 тадан кўп бўлаётганди.\nТошкент шаҳрида 469 кишида коронавирус аниқланди. Август ойи бошидан бери пойтахтда 5 марта кунлик касалланиш ҳолати 400 дан юқори бўлди. Энг кам касаллик аниқланган кунда ҳам 325 кишида коронавирус қайд этилди. 7 кун ичида Тошкент шаҳрида 3019 кишида коронавирус аниқланди ва бу рақамга карантин зонасида аниқланган ҳолатлар кирмайди. Солиштириш учун, Ўзбекистонда илк коронавирус ҳолати аниқланган 15 мартдан Тошкент шаҳри, Тошкент вилояти, Сирдарё вилояти ва карантин зонасида аниқланган касаллик ҳолатлари 3000 тага етиши учун 3 ой керак бўлганди.\nТошкент вилоятида 178 кишида коронавирус қайд этилди. Вилоятда 23 июлдан бошлаб ҳар куни касалликка чалиниш ҳолатлари қайд этилмоқда, 26 июлдан бери эса ҳар куни коронавирусга чалинганлар сони 100 нафардан ошмоқда (икки марта 200 тадан ҳам ошди). Август ойининг 7 куни ичида Тошкент вилоятида 1207 кишида коронавирус аниқланди. Тошкент вилоятида охирги 7 кун ичида аниқланган ҳолатлар ҳеч бир вилоятда эпидемия мавсуми бошлангандан бери қайд этилмаган.\nХоразм вилоятида 22 кишида коронавирус аниқланди. Вилоятда 26 июнда ҳам 22 кишида коронавирус қайд этилган, шунган сўнг кунлик касалланишлар сони бунчага етмаётганди. Янги ҳолатлардан сўнг Хоразмда касалланганлар сони 421 нафарга етди. Хоразм коронавирусга чалинганлар сони 400 нафардан ошган 11-ҳудуд бўлди.\nАндижон вилоятида 13 кишида COVID-19 қайд этилди. Вилоятда сўнгги 22 кун ичида фақат 25 июль куни янги ҳолатлар аниқланмади. Ҳозир Андижонда коронавирусга чалинганлар сони 1081 нафарга етган. Бу водийнинг қолган икки вилояти — Наманган (768 та ҳолат) ва Фарғона (300) вилоятларидаги умумий касалланганлар сонидан (1068) ҳам кўп деганидир.\nҚоралпоғистон Республикасида 8 кишида коронавирус аниқланди. Республикада август ойининг 5 кунида жами 32 кишида касаллик қайд этилди.\nСоғлиқни сақлаш вазирлиги кун давомида Тошкент шаҳрида 4 нафар, Тошкент вилоятида 2 нафар, жами 6 нафар коронавирусга чалинган бемор вафот этгани ҳақида хабар берди. 1 августдан буён ССВ ҳар куни коронавирусга чалинган 6 нафардан одам вафот этаётгани ҳақида ахборот бермоқда.\nБиринчи ўлим. Тошкент шаҳри Олмазор туманида яшаган 39 ёшли Б.С. исмли эркак вафот этган.\nИккинчи ўлим. Тошкент шаҳри Учтепа туманида яшаган 68 ёшли Л.К. исмли аёл вафот этган.\nУчинчи ўлим. Тошкент вилояти Қибрай туманида яшаган 69 ёшли С.Б. исмли эркак вафот этган.\nТўртинчи ўлим. Тошкент шаҳри Мирзо Улуғбек туманида яшаган 71 ёшли Н.I. исмли аёл вафот этган.\nБешинчи ўлим. Тошкент шаҳри Шайхонтоҳур туманида яшаган 68 ёшли С.М. исмли аёл вафот этган.\nОлтинчи ўлим. Тошкент вилояти Янгийўл туманида яшаган 54 ёшли Б.Ш. исмли эркак вафот этган. Тошкент вилоятида 3 августдан бери ҳар куни ўлим ҳолатлари кузатилмоқда ва бу орада ССВ 7 кишининг вафоти ҳақида хабар берди. ССВ статистикаси бўйича вилоятда вафот этганлар сони 18 нафарга етди.\nҲозиргача Соғлиқни сақлаш вазирлиги 183 кишининг коронавирус асоратларидан вафот этганини хабар берди. «Дарё» ҳисоби бўйича коронавирусга чалингач, вафот этганлар сони 191 нафарни ташкил этмоқда. Давлат хизматлари агентлиги 15 июль куни Навоий вилоятидаги 61 ёшли ходими Адҳамжон Деҳқонов, Маданият вазирлиги эса 18 июль куни 32 ёшли ходими Акмал Ирисов коронавирус асоратларидан вафот этгани, Олмалиқ шаҳри ҳокимлиги 9 ва 15 июль кунлари шаҳар шифохоналарида вафот этган икки аёлда коронавирус тасдиқлангани ҳақида хабар берган. Шунингдек, 19 июль куни Чилонзор тумани Санитария-эпидемиологик осойишталик маркази бактериология лабораторияси мудири 62 ёшли Марҳабо Аҳмедова, 22 июлда Бош прокурорнинг собиқ ўринбосари, Қорақалпоғистон прокуратурасида бўлим бошлиғи бўлиб ишлаётган 66 ёшли Ҳакимбай Халимов коронавирус асоратларидан вафот этгани хабар қилинган. 31 июль куни Жиноят ишлари бўйича Тошкент вилоят суди судьяси, 53 ёшли Хайриддин Шермуҳамедов, 1 август куни Тойлоқ тумани прокурори Фарҳод Абдухолиқов вафот этгани хабар берилди. Бироқ ушбу саккиз ҳолат ҳақида ССВ томонидан айни вақтгача ахборот берилмаган.\nАйни пайтда коронавирус инфекциясидан даволанаётган 8 662 нафар бемордан 786 нафари оғир, 275 нафари эса ўта оғир аҳволда. 6 август куни аҳволи оғир беморлар 728 , аҳволи ўта оғир беморлар 218 нафарни ташкил этаётганди. Бир кун ичида уларнинг умумий сони 116 нафарга (12 фоизга) кўпайди.\n7 август куни 793 киши коронавирусдан соғайди. Охирги 9 кун ичида 8 марта кунлик соғайиш кўрсаткичи касалланганлар сонидан ўтиб кетмоқда. Тузалганларнинг\n491 нафари Тошкент шаҳрида;\n169 нафари Тошкент вилоятида;\n40 нафари Бухоро вилоятида;\n20 нафари Андижон вилоятида;\n19 нафари Сирдарё вилоятида;\n8 нафари Хоразм вилоятида касалликдан фориғ бўлди.\nКоронавирусдан даволанаётган беморлар сони 20 000 нафардан ошди. 15 кун ичида коронавирусдан тузалганлар 10 мингдан 20 мингга етди.\nҲозирда касаллик қайд этилган жами 29 225 нафар бемордан 20 380 нафари соғайиб, даволаниш кўрсаткичи 69 фоизни ташкил этмоқда. Охирги марта 22 июнь куни даволаниш кўрсаткичи 69 фоиз бўлганди. Шундан сўнг бу кўрсаткич фақат пастлаб, 21-23 июль кунлари 53 фоизгача тушиб кетганди.\nССВ маълумотлари бўйича ҳозирда энг кўп бемор Тошкент шаҳрида даволанмоқда — 6660 нафар. Жиззахда 13, Фарғонада 19, Навоийда 37, Қорақалпоғистонда 56, Андижонда 67, Хоразмда 58, Сирдарёда 68, Қашқадарёда 90, Бухорода 94, Наманганда 109, Сурхондарёда 130, Самарқандда 144 ва Тошкент вилоятида 1117 нафар бемор қолди.\n23:09, 10.10.2020 133746\n23:35 Бугун 1827\n23:24 Бугун 2184\n23:06 Бугун 11208\n22:42, 23.10.2020 157138\n20:33, 23.10.2020 124021\n19:56, 24.10.2020 94344\n02:01 Бугун 89472


Туркистондаги Хожа Аҳмад Яссавий номли Халқаро қозоқ-турк университетида “Туркистон тўрида” мунозара кечаси ўтказилди. “Маънавий янгиланиш” дастури доирасида ўтган тадбирда вилоят ҳокими Ўмирзақ Шўкеев, машҳур шоир-ёзувчилар ҳамда ОАВ вакиллари иштирок этдилар.\nМазкур мунозара кечасини ўтказишдан мақсад – Туркистоннинг маданияти, тарихи, буюк келажаги ҳақида фикр-мулоҳаза ва ғояларни билдириш.\nТадбирни халқаро “Алаш” мукофоти соҳиби, ёзувчи Мархабат Байғут олиб борди.\nТадбирни очган минтақа раҳбари Ўмирзақ Естайули барча қалам соҳибларига ташрифлари учун миннатдорчилик изҳор этди.\n– Жанубий Қозоғистон вилоятига ҳоким бўлган йилларим ушбу шаклдаги учрашувни ташкиллаштиришни ўйлаб қўйган эдим. Бугун фурсати келди. Мазкур кеча барчангизда катта таассурот қолдирди, деган умиддаман. Бугун Туркистоннинг янги даври бошланди. Элбошининг қўллови туфайли бунёдкорлик ишларини уюшқоқлик билан юритмоқдамиз. Шу билан бир қаторда ўз маданият ва маънавиятимизни ҳам ривожлантиришимиз лозим, – деди Ў. Естайули.\n“Туркистон тўрида” лойиҳасининг илк меҳмонлари давлат мукофотлари номзодлари, бугунги қозоқ адабиётининг намояндалари – Тўлен Абдик ҳамда Нурлан Ўразалин, шунингдек, машҳур ёзувчи, кинодраматург Смағул Елубай бўлдилар.\nЁзувчилар туркистонликларга вилоят мақомини олган тарихий шаҳар ҳақидаги эсдаликлари, унинг ўтмиши бугуни ва келажаги ҳақида гапириб, маънавий пойтахтнинг бир ёшга тўлиши билан табрикладилар. Меҳмонлар тадбир иштирокчиларининг саволларига жавоб беришди.\nВилоятимизга машҳур шоир, қозоқ адабиётининг эркаси Ханбиби Есенқара қизи вилоят ҳокими Ўмирзақ Естайулига ўз қаламига мансуб ўн жилдлик китобни тақдим этди. Кеча давомида минтақа раҳбари меҳмонлар кифтига чопон ёпиб, тадбирни хулосалади.\nТуркистон – номи тарих саҳифаларига зарҳал ҳарфлар билан ёзилган қадимий шаҳардир. Маҳаллий аҳоли “Туркистоннинг тупроғини туртсанг – тарих” дея ғурурланиб айтишади. Ушбу кўҳна шаҳарнинг вилоят мақомига эга бўлганига бир йил тўлишига саноқли кунлар қолди. Мунозара кечасининг барча иштирокчилари бу кунни интиқлик билан кутаётган маданият, миллат, адабиёт жонкуярларидир.\nБу каби мароқли суҳбат, мазмунли учрашувларни эндиликда ҳар ойда ўтказиш режаланмоқда. Уларга Мухтар Шаханов, Мурат Ауезов, Аким Тарази, Улиқбек Есдаулет, Есенғали Раушанов, Мамбет Қўйгелдиев, Мирзатай Жўлдасбеков, Ўлжас Сулейменов, Берик Абдиғалиули, Нуртўре Жусип, Амангелди Айтали, Асқар Жумадилдаев, Асанали Ашимов, Дўсхан Жўлжақсинов, Ўрдали Қўниратбаев, Жақсилиқ Ушкемпиров, Дархан Минбай, Жамбил Артиқбаев, Мирзагелди Кемел, Қанат Ислам ва бошқаларни таклиф қилиш мўлжалланмоқда.\nМайсара САФАРОВА, 2019-06-17, 10:51 434\nМақбара дунё нигоҳида 77\n''Қозоқ хонлари'' мемориал мажмуаси очилади 95\nУч йилдан буён ёпиқ турган Яссавий мақбараси гумбазини реконструкция қилиш ишлари якунланди 152\nСаҳнада фонограммадан фойдаланиш тақиқланади 123\n''Буюк дашт эли'' – муносиб туҳфа 166\nТуризм гавҳарига айланади 348\nБолалар билан бирга 306\nОвулим – олтин бешигим! 207


Оҳайо университети олимлари коронавируснинг иккита янги штаммини аниқлади\nСаломатлик 14 январ 2021 32\nРИA Новости хабарига кўра, AҚШнинг Оҳайо университети олимлари коронавируснинг иккита янги штаммини аниқлади, улардан бири "британча" штамм билан ўхшашликларга эга, иккинчи штамм вируси эса янада юқумли эканлиги айтилмоқда.\nОҳайо Университетининг баёнотида айтилишича, биринчи мутация, "британча" штаммга ўхшаш бўлса-да, лекин у AҚШда пайдо бўлган. Иккинчи штамм илгари SARS-Cov-2 да топилмаган учта генетик мутацияга эга.\nБу штаммларнинг биринчиси яқинда Оҳайо штатидаги бир беморда топилган ва олимлар ҳозирча унинг қанчалик кенг тарқалганлиги ҳақида аниқ фикрга кела олмаяпти. Иккинчи штамм Колумбус шаҳрида 2020 йил декабрь ойи охири — 2021 йил бошларида кўпая бошлаган.\nОлимларнинг фикрига кўра, иккинчи штаммдаги мутациялар вируснинг юқумлилик ҳолатини ва шу билан касалликнинг одамдан одамга ўтишини кучайтириши мумкин.\nТадқиқотчилар ушбу мутациялар вакциналарнинг самарадорлигига таъсир қилади деб хулоса қилиш учун ҳали асослар йўқлигини таъкидладилар.\nЭслатиб ўтамиз, декабрь ойининг ўрталарида Буюк Британияда SARS-CoV-2 коронавирусининг янги мутацияси аниқлангани маълум бўлди. Кейинчалик, Буюк Британия расмийлари мамлакатда аниқланган коронавирус штамми тезроқ тарқалаётганини ва аҳолидан янада эҳтиёткорликни талаб қилишини тасдиқладилар. Янги штамм одатдаги штаммга қараганда 70 фоиз кўпроқ юқумли деб тахмин қилинган бўлса-да, ҳали ўлим ҳолатлари ёки госпитализация нуқтаи назаридан хавфли эканлигини тасдиқлайдиган асос йўқ.\n20 январ 2021,\nЙўл-транспорт ҳодисасини ички ишлар органлари ходимисиз расмийлаштириш (европротокол) тарт...\nМамлакатимизнинг учта ҳудудида гемодиализ марказлари қурилади\nФарғоналик ўқитувчининг фан олимпиадасида қатнашган 9 нафар ўқувчиси мутлақ ғолиб бўлди\nЯнги – Ангрен ИЭСда чақнаш содир бўлди


Цианокобаламин-Дарница – medu.uz – Дорилар ҳақида маълумотлар ўзбек тилида\nHome Йўриқномалар Цианокобаламин-Дарница\nПрепаратнинг савдо номи: Цианокобаламин-Дарница\nфаол модда:цианокобаламин 0,2 мг ёки 0,5 мг;\nёрдамчи моддалар: натрий хлориди, натрий ацетати тригидрати, сирка кислотаси, инъекция учун сув.\nТаърифи: қизил рангли тиниқ эритма\nФармакотерапевтик гуруҳи: В12 витамини (цианокобаламин ва унинг аналоглари).\nВ12 витамини (цианокобаламин) метаболик, гемопоэтик таъсир кўрсатади. Организмда (асосан жигарда) кофермент шакли – В12 витаминининг фаол шакли бўлган кобамамид ёки аденозилкобаламинга айланади. Кобамамид кўпсонли ферментларнинг таркибига, шу жумладан фолат кислотасини тетрагидрофолатга айлантирувчи редуктазанинг таркибига киради. Юқори биологик фаолликка эга. Кобамамид метил ва бошқа бир карбонли фрагментларни ташилишида иштирок этади, шунинг учун у дезоксирибоза ва ДНК, креатинин, метил гуруҳларнинг донори – метионинни ҳосил бўлиши учун, липотроп омил – холиннинг синтезида, метилмалон кислотасини миелиннинг таркибига кирувчи қаҳрабо кислотасига айлантириш учун керак. Кобамамид нормал қон яратилиши учун керак, чунки эритроцитларни етилишига ёрдам беради. Эритроцитларда сульфгидрил гуруҳларни сақловчи бирикмаларни тўпланиши ва синтезида иштирок этади ва гемолизга уларнинг толерантлигини оширади. Қоннинг ивиш тизимини фаоллаштиради, юқори дозаларда тромбопластик фаолликни ва протромбиннинг фаоллигини ошишини чақиради. Қонда холестериннинг даражасини пасайтиради. Нерв тизими ва жигар функциясига ижобий таъсир кўрсатади. Тўқималарнинг регенерацияланиш қобилиятини оширади.\nВ12 витамини парентерал қўлланганида тизимли қон оқимига тез киради. Қонда уни тўқималарга ташувчи I ва II транскобаламинлар билан боғланади. Асосан жигарда тўпланади. Плазма оқсиллари билан боғланиши – 90%. Тери остига ёки мушак ичига юборилганидан кейин максимал концентрацияга эришиш вақти (TCmax) тахминан 1 соатни ташкил қилади. Жигардан ичакка сафро билан чиқарилади ва қонга қайта сўрилади. Жигардан ярим чиқарилиш даври (T1/2) – 500 кун. Буйракнинг нормал фаолиятида 7-10% буйрак орқали, тахминан 50% – аҳлат билан чиқарилади; буйрак функцияси пасайганида – 0-7% буйрак орқали, 70-100% аҳлат билан чиқарилади. Йўлдош тўсиғи орқали ўтади.\nХавфли, постгеморрагик ва темир танқислиги анемиялари, болалардаги апластик анемия, заҳарли моддалар ва дори воситалари чақирган, танқислик сабабидан (меъдани резекцияси, гижжалар инвазиялари, ичакдан сўрилиш жараёнининг бузилиши, ҳомиладорлик) қатъий назар, В12 витаминининг танқислиги билан боғлиқ бўлган, алиментар анемияни даволаш. Полиневритлар, уч шохли нервнинг невралгияси, радикулит, каузалгиялар, мигрень, диабетик невритлар, ёнбош амиотрофик склероз, болалар церебрал фалажи, Даун касаллиги, алкоголли делирий. Инфекцион касалликлар билан касаллангандан кейин, болалардаги дистрофияда, спруда (фолат кислотаси билан бирга), жигар касалликларида (гепатит, жигар циррози, Боткина касаллиги), нур касаллиги, псориаз, герпессимон дерматит, нейродермит, фотодерматозда қўлланилади.\nПрепарат тери остига, мушак ичига, вена ичига, шунингдек ёшбош фуникуляр миелозда ва атрофик склерозда интралюмбал қўлланади.\nВ12 витаминининг танқислиги бўлган анемияларда препаратни 100-200 мкг (0,1-0,2 мг) дозаларда ремиссияга эришгунга қадар кунора қўлланилади.\nФуникуляр миелознинг симптомлари пайдо бўлганида ва нерв тизимининг шикастланиши билан бўлган макроцитар анемияда цианокобаламинни бир марталик 400-500 мкг (0,4-0,5 мг) ва ундан ортиқ дозаларда қўллаш лозим. Биринчи ҳафта давомида ҳар куни, кейин 5-7 кунлик танаффуз билан юборилади (фолат кислотасини бир вақтда буюриш лозим). Оғир ҳолатларда орқа мия каналига 15-30 мкг бир марталик дозадан бошлаб юборилади, ҳар бир навбатдаги инъекцияда дозани ошириш (50, 100. 150, 200 мкг) лозим. Интралюмбал инъекцияларни ҳар 3 кунда қилиш лозим, умумий курс учун – 8-10 инъекция. Фуникуляр миелознинг белгилари йўқ бўлганида, ремиссия даврида тутиб турувчи даволаш учун 100 мкг дан ойда икки марта, неврологик симптомлар мавжуд бўлганида – 200-400 мкг дан\n2 -4 марта бир ой давомида.\nЁнбош амиотрофик склерозда, энцефаломиелитда, оғриқ синдромли неврологик касалликларда препаратни инъекция учун 200 дан 500 мкг ўсиб борувчи дозаларгача юбориш лозим (соғайиш жараёнида – кунига 100 мкг). Даволаш курси – 14 кун.\nПериферик нервларнинг жароҳатларида – 200-400 мкг дан ҳар 2 кунда 1 марта 40-45 кун давомида буюрилади.\nГепатит ва жигар циррозларида суткада 15-30 мкг дан ёки 100 мкг дан кун ора 25-40 кун давомида буюрилади.\nДиабетик невропатия, спру, нур касаллигида 60-100 мкг дан ҳар куни, 20-30 кун давомида буюрилади.\nВ12 витамини танқислигини даволаш учун – мушак ичига ва вена ичига 1 мг дан ҳар куни 1-2 хафта давомида, тутиб турувчи доза – 1-2 мг мушак ичига ёки вена ичига ҳафтасига 1 мартадан ойига 1 мартагача буюрилади. Цианокобаламин билан даволаш давомийлиги ва такрорий курсларни ўтказиш касалликнинг кечишига ва даволашнинг самарадорлигига боғлиқ.\nФақат тери остига юборилсин.\nПостгеморрагик ва темир танқислиги анемияларида 30-100 мкгдан ҳафтада 2-3 марта буюрилади.\nБолалардаги апластик анемияда 100 мкг дан клиник – гемотологик соғайиш бошлангунига қадар буюрилади.\nБолалар ёшидаги алиментар характердаги анемияларда 30 мкг дан 15 кун давомида буюрилади.\nЭрта ёшдаги болалар дистрофиясида, Даун касаллигида ва болалар церебрал фалажида 15-30 мкг дан кун ора буюрилади.\nГепатитларда ва жигар циррозида болаларга суткада 15-30 мкгдан ёки 100 мкг дан кун ора 25-40 кун давомида буюрилади.\n0,5 мг/мл дозадаги дори шаклини 3 ёшгача бўлган болаларда қўллаш мумкин эмас. Фақат тери остига юборилсин.\nҚон томонидан: гиперкоагуляция.\nЮрак- қон томир тизими томонидан: тахикардия, юрак соҳасида оғриқ.\nНерв тизими томонидан: бош оғриғи, бош айланиши, нерв қўзғалиши.\nМоддалар алмашинуви томонидан: акнэ, буллёз тошмалар, кўнгил айниши, терлаш, пурин алмашинувининг бузилиши.\nИммун тизими томонидан: аллергик реакциялар, шу жумладан тери кўринишлари, ҳамда гиперемия, эшакеми, тошмалар, қичишиш, дерматит, шишлар, шу жумладан Квинке шиши; нафас олишнинг бузилиши, нафас етишмовчилиги хуружлари, анафилактик шок, анафилактоид реакциялар.\nОвқат ҳазм қилиш йўллари томонидан: ич келишининг сусайиши.\nМаҳаллий реакциялар, шу жумладан гиперемия, қичишиш, оғриқ, шиш, инъекция жойида қалинланиш ва некроз кузатилади.\nПрепаратнинг компонентларига ўта юқори сезувчанлик. Эритремиялар, эритроцитоз. Хавфли ўсмалар, мегалобласт анемия ва В12 витаминининг танқислиги билан кечувчи ҳолларидан ташқари ҳолатларда. Ўткир тромбоэмболик касалликлар. Зўриқиш стенокардиясининг юқори функционал синфида қўллаш мумкин эмас.\nТиамин – тиамин чақирган аллергик реакцияларнинг ривожланиш хавфи ошади.\nДаволаш вақтида периферик қон кўрсаткичларини назорат қилиш лозим: даволашнинг 5-8 куни ретикулоцитлар сони, темирнинг концентрацияси аниқланади. Гемоглобиннинг, эритроцитларнинг миқдори ва рангли кўрсаткични ҳафтада 1-2 марта 1 ой давомида, сўнгра – бир ойда 2-4 марта назорат қилиш лозим. Эритроцитлар сони 4 000 000-4 500 000/мкг гача ошганида, эритроцитларнинг нормал ўлчамларга эришилганида, анизо- ва пойкилоцитозни йўқолишида, ретикулоцитар криздан кейин ретикулоцитлар сони нормал бўлганида ремиссияга эришилади. Гематологик ремиссияга эришилгандан кейин периферик қон назорати 4-6 ойда 1 мартадан кам бўлмаган ҳолда ўтказилади.\nЛейко-ва эритроцитоз ривожланишига тенденция бўлганида препаратнинг дозасини камайтириш ёки даволашни вақтинчалик тўхтатиб туриш лозим.\nЦианокобаламинни қоннинг ивишини оширувчи препаратлар билан бирга қўллаш мумкин эмас.\nТромб ҳосил бўлишига мойиллиги бўлган шахсларда ва стенокардияси бўлган беморларда даволаш жараёнида қон ивишини назорат қилиш ва эҳтиёткорликка риоя қилиш лозим.\nҲомиладорликда (В12 витаминининг юқори дозаларида тератоген таъсири тўғрисида якка маълумотлар бор) ёки эмизиш вақтида фойда/хавф нисбатини ҳисобга олиб, шифокор назорати остида эҳтиёткорлик билан қўлланади.\nАвтотранспортни ёки бошқа механизмларни бошқаришида реакция тезлигига таъсир қилиш қобилияти.\nДаволаш вақтида автотранспортни бошқариш ва юқори диққат ва тезкор реакцияларни талаб қилувчи потенциал хавфли фаолият турлари билан шуғулланишдан сақланиш керак.\nСимптомлари: ўпка шиши, димланган юрак етишмовчилиги, периферик томирларнинг тромбози.\n1 мл дан ампулада; 10 ампуладан коробкада; 5 ампуладан контур уяли ўрамда; 2 контур уяли ўрамлар қутида.\nОригинал ўрамда, 25°С дан юқори бўлмаган ҳароратда сақлансин. Музлатилмасин.


Румайсо (р.а) Расулуллоҳ (с.а.в) “Менга жаннатда Абу Талҳанинг аёли Румайсо” кўрсатилди дея, жаннатий эканлиги башорати берилган мадиналик ансория аёлдир. КунялариУму Сулайм. Расулуллоҳ (с.а.в) нинг даъватлари Мадинаи мунавварага етганда Румайсо (р.а) биринчилардан бўлиб иймонга келган эдилар. У аёл Хазраж қабиласининг Бану Нажжор уруғидан бўлиб, бу уруғнинг Расулуллоҳ (с.а.в)га она тарафидан қариндошчилик ришталари бор эди. Румайсо (р.а) дастлаб, мадиналик Молик ибн Назир деган киши билан турмуш қурган. Бу турмушларидан Пайғамбаримиз (с.а.в)га ҳам ходимлик, ҳам боқма фарзандлик, ҳам шогирдлик қилиш бахтига мушарраф бўлган, энг узоқ умр кўрган машҳур саҳоба Анас ибн Молик (р.а) дунёга келган.Шундан кейин оддий бир муслима сифатида яҳшиликлар тилаб, эри Молик ибн Назирга исломни таклиф килганида у хотинидан каттик ғазабланди, оиласини ташлаб, Шом ерларига кетди ва кўп ўтмай ўша ерда вафот этди. Эрининг вафотидан сўнг Румайсо (р.а)га оғир кунлар бошланди. Чунки энди оила ташвиши ва фарзандининг нафақаси аёл боши билан ўзига колган эди. Эрининг вафотидан сўнг Румайсо (р.а) “Ўғлим Анас улғайиб, балоғатга етмагунча турмушга чикмайман”, дея аҳд килди. Чунки агар турмушга чиксам,ўгай ота ўғлимнинг тарбиясига эьтибор бермаслиги мумкин, деган андишаси бор эди. Румайсо (р.а) ягона фарзандига чиройли одоб бериб тарбиялади. Анас (р.а)шундай гўзал одоб соҳиби бўлиб улғайдики, ёшлигидан бошлаб, онасининг ҳаккига: “Ё Аллоҳ, онам менга чиройли тарбия берди. Ўзинг унга улуғ ажр савоблар бергин!” деб доимо роббисига ёлвориб дуо килар эди. Румайсо (р.а) ўғли Анасни тарбиялар экан, унинг мурғак калбига ислом дини таьлимотларини гўзал тарзда қуйиб борар эди. Пайғамбаримиз (с.а.в) Мадинага келганларида эса,барча мадиналик ансория аёллар расулуллоҳ (с.а.в)га хар ҳил совға саломлар билан чиқишса, бу доно аёл ўғилчаси Анас ибн Молик (р.а)ни олиб бордилар ва у зотга “Эй Расулуллоҳ, мадиналик аёл ва эркаклар сизгасовғалар, турли ҳил туҳфалар билан келишмоқда менда эса ҳеч нарса йўқ, мен бу нарсага қодир эмасман бироқ мана бу ўғлимни сизни хизматингизга олиб келдим, ўғлим сизга ҳам, ўғил ҳам, ходим ва ҳам шогирд бўлсин, маъқул келганича хизматингизни қилсин”, дедилар. Шунда Расулуллоҳ (с.а.в): “Ҳадялар ичидаги энг гўзал ҳадя мана шу бўлди”, дедилар. Чунки Расулуллоҳ (с.а.в) болаларни жуда ҳам яхши кўрар эдилар. Анас ибн Молик (р.а)га нубувват ҳонадони энг гўзал тарбия мактаби бўлди, унга Сарвари коинотнинг ўзлари муаллим бўлдилар. Бу ҳакда Анас (р.а) бундай ривоят қилади:“Пайғамбаримиз (с.а.в) Мадинага келганларида мен 10 ёшда эдим. Бир куни онам қўлимдан тутиб, Расулуллоҳ (с.а.в) ҳузурларига олиб бордилар ва у зотга: “Эй Аллоҳнинг Расули! Шаҳримизда ташрифингизни қутлаб, совға – салом ила келмаган эркак ё аёл қолмади. Сизга бошқа совға беролмайман, шу ўғлим Анас сизга маьқул келганича хизматингизни қилсин”, деди. Мен Расулуллоҳ (с.а.в)га ўн йил хизмат қилдим. У зот мени бирор марта урмадилар, сўкмадилар, койимадилар,ҳатто бирор марта қовоқларини солиб ҳам қарамадилар”. Анас (р.а)нинг ёшлигида Румайсо (р.а)га Мадинанинг обрўли ва бой кишиларидан аммо ҳали мусулмон бўлмаган бир киши совчи юборди. Румайсо (р.а) қилган аҳдини билдириб, унинг совчисини рад этди. Анас ибн Молик (р.а)улғайиб,вояга етганида Абу Талҳа яна совчи қўйиб: “ Ўғлинг Анас катта бўлиб қолди, мажлисларда ўтирадиган ва сўз айтадиган бўлди”, деб олдинги таклифини эслатди. Румайсо (р.а) унга: “Эй Абу Талҳа, мен сен билан турмуш қурардим чунки сен насаби тоза, обрўли кишисан, аммо афсуски сен билан мени ўртамизни тўсиб турадиган бир нарса бор, усиз ҳеч бир мақсадлар рўёбга чиқмайди”, деди.Бунинг сабаби нима? –деб сўради Абу Талҳа. Сен мушриксан, мен эса муслимаман. Мени сенга турмушга чиқишим жоиз эмас”, деб жавоб килди. Абу Талҳа: “Бу қандай ҳам нолойиқ гап, эй Румайсо? Менинг олтин - кумушларим қаёқда-ю, сенинг айтаётган бу гапинг қаёқда?! Нималар деётганингни ўйлаб кўр”, деди. Румайсо (р.а) жиддий туриб: “Менга олтин ҳам, кумуш ҳам керак эмас. Сен на эшитадиган ва на кўрадиган, ва на бирор ҳожатингни раво этадиган нарсага ибодат қиласан. Эй Абу Талҳа, ёғочга ибодат қилишдан уялмайсанми! Агар сен исломни қабул этсанг, сенинг мусулмонлигинг никоҳ учун оладигон маҳрим бўлсин. Менга бошқа нарса керак эмас!” деди. Одатда араб аёллари ўзлари учун тайёрланадиган сарполарига, маҳрга бериладиган олтину кумуш тақинчоқларга жиддий эьтибор беришар эди. Аммо қалби имон нури ила тўлиб тошган буюк саҳобия аёл Румайсо (р.а) бу борада аёл зотигагўзал ибрат қолдирдиларки, бу ҳолат то қиёматга қадар ислом оламида ўчмас олтин сатрларда битилган намуна бўлиб қолди. Румайсо (р.а) ўзининг келинлик учун маҳр сифатида олинадигон бойликларини ўзга бир инсоннинг имони учун “қурбон қилиши” бу жасорат ва шижоат Абу Талҳанинг вужудига титроқ солди. Бундай таклифни рад этишга жавоб топаолмади ва жавоб топиш ҳам амри маҳол эди. Аллоҳ таоло беқарор давлат, ўткинчи шараф соҳиби бўлган Абу Талҳага бир аёлни роббисини танишига, имондек буюк неьмат соҳиби бўлишига бир сўз билан айтганда ҳидоятга тушишига сабабчи қилди. Абу Талҳа менинг исломимга ким гувоҳ бўлади?-деб сўради.\nРасулуллоҳ (с.а.в) ўзлари гувоҳ бўладилар. У кишига бориб айт,-деди Румайсо (р.а). Шундай қилиб, Абу Талҳа Расулуллоҳ (с.а.в) ҳузурларида мусулмон бўлдилар.У зотга Румайсо (р.а)нинг сўзлариниайтди. Шу вақтнинг ўзидаёқ ўша шартга мувофиқ Абу Талҳа билан Румайсо (р.а)нинг никоҳлари ўқилди.Румайсо (р.а) қачон Расулуллоҳ (с.а.в)ни кўрсалар ўғли Анас (р.а)нинг хақларига дуо олар эдилар.Кунларнинг бирида Румайсо (р.а) Расулуллоҳ (с.а.в)нинг олдиларига бориб; “Ходимингиз Анаснинг ҳаққига дуо қилинг”, деб сўради. Пайғамбаримиз (с.а.в) “Парвардигоро! Анаснинг молига, болаларига ва яна ўзинг инъом этган бошқа неъматларингга барака бер”, деб дуо қилдилар. Шу дуонинг ижобати туфайли Анас ибн Молик (р.а) узоқ умр кўрди. У зотнинг фарзандлари, набираларининг сони юздан ошиб кетди. Румайсо (р.а) Абу Талҳа билан бахтли-саодатли ҳаёт кечирар эдилар, бу борада Аллоҳ таоло у иккисига кўз қувончи ва дил севинчи ўғил фарзанд неъматини ато зтди. Абу Талҳа ўғлига шу қадар меҳр қўйдики, уни ҳеч кимга ишонмас, ҳаётини бу ўғлонсиз тасаввур ҳам қилаолмас эди. Ўғилчаси тўсатдан касалликка чалинди. Бу ҳол Абу Талҳани эсанкиратиб қўйди, у кўчада ўз ишлари билан юрар экан, уйига келган заҳоти ўғлининг ҳолидан хабар олар эди. Шу зайлда давом этаётган кунларнинг бирида ажал бу маъсум гўдакни уларнинг бағридан юлиб олди. Ана шу вақтда Абу Талҳа Расулуллоҳ (с.а.в)нинголдиларида эди. Шўрлик онаизор кўзининг оқу-қароси, юрагининг бир парчасини йўқотди! Ҳаммага маьлумки бундай вақтда оналар бу аламга бардошбераолмай, доду фарёд соладилар, ўзларини кўтариб урадилар.Румайсо (р.а) шундай аламли онларда ҳам бутун аёлларга дарс ва намуна бўладигон гўзал сабр соҳибаси эканини кўрсатди.Ҳали жаннат ҳиди кетмаган гўдакнинг юзларидан тўйиб-тўйиб ўпди, кейин гўдакни ювиб, кафанлади, хушбўй нарсалар сепди ва гўдакнинг гулдек юзларига боқиб оналик меҳри жўшиб кўзларидан аччиқ-аччиқ ёшлар тўкди.Меҳрибон отаси Абу Талҳа келишидан олдин боланинг устига чойшаб ёпиб қўйди.Сўнгра ўғли Анас (р.а)га укасининг вафоти ҳақида отасига ҳеч нарса демасликни тайинлаб, Абу Талҳани чақириб келиш учун юборди. Абу Талҳа келиши билан ўғлининг аҳволини сўради. Румайсо (р.а) ўғилчамиз “Ухлаб қолди.Худодан сўрайманки, шояд шу уйқуси роҳатли бўлса”, деб ёш ва ғамли кўзларини яширди. Абу Талҳа хотинининг бу жавобидан; “Бола соғайиб қолибди”, деб гумон қилди. Ўша куни Абу Талҳа рўза тутган эди. Биргалашиб ифтор қилишди. Тун кирди. Шунда ҳам бу сабрли солиҳа аёл маҳзунлигини билдирмади.Хушбўйланган ва зийнатланган ҳолда эрининг ёнига кирди ва кечани бирга ўтказишди. Тонг отгач эри масжидга отланар экан, Румайсо (р.а) аста секин гап бошлади. “ Эй Абу Талҳа, агар бир киши бировдан омонат олса, сўнг уни эгасига қайтармасликка ҳаққи борми?” деб сўради. “Йўқ, омонат эгасига қайтарилади. Бермайман дейишга асло ҳаққи йўқ деб жавоб берди эри. Румайсо (р.а) мақсадга ўтди. “Аллоҳ таоло бизга омонатга ўғил берган эди. Энди эса ана шу омонатини қайтариб олди”, деди. Абу Талҳа: “Инна лиллаҳи ва инна илайҳи рожиьун” (Биз ҳаммамиз Аллоҳникимиз, ва яна унинг ҳузурига қайтамиз), деди. Бошқа ҳеч қандай сўз айтолмади, қандайин ҳам сўз айтаолсин. Чиқиб тўғри Расулуллоҳ (с.а.в)нинг ҳузурларига борди. Намоз ўқиди ва кеча шомда ўғли вафот этгани, ўзи эса кечани аёли билан ўтказганини айтди. Пайғамбаримиз (с.а.в): “Парвардигоро! Буларнинг бу кечасини барокатли қилгин”, деб дуо қилдилар. Сарвари коинотнинг бу дуоларига осмон эшиклари очилди. Жаннат райҳони бўлмиз гўдакларини йўқотган бу зотларга меҳрибонлардан-да меҳрибон бўлмиш Роббул аламин Абдуллоҳ ибн Абу Талҳани ато этди. Абдуллоҳга эса, тўққизта фарзанд берди, буларнинг барчаси ҳофизи каломуллоҳ бўлди. Булардан тўнғич ўғли Исҳоқ ибн Абу Талҳа эса буюк фақиҳ даражасига етди, буларнинг барчаси онанинг гўзал сабри, эрига итоати ва мусибатга сабрли бўлиши ҳамда Аллоҳнинг Расулини дуоларининг барокотидан эди. Ушбу саҳобия аёлнинг ҳаёти биз аёлларгадунё ва охират саодати сариойдин йўлни кўрсатиб турувчи нурли бир тарихдир. Расулуллоҳ (с.а.в) “Жаннат оналар оёғи остидадир”, деб марҳамат қилганларида ана шундай сабрли пок аёлларниназарда тутганлар. Она юртимизни ер юзига танитган Исмоил Бухорий, Термизий, Насафий, Замахшарий, Бурҳонидин Марғилоний, Фарғоний каби зурриёдларни дунёга келтирганлар ҳам мана шу каби мўьтабар оналардир. Барча оналар соғ ва омон бўлишсин маьнан пок ва юртига садоқатли фарзандлар тарбиялашда Аллоҳ барчамизга куч қувват ато этсин.\nПошшахон ЭШОНХОН қизи таржимаси\n3683 марта ўқилди\nДругие материалы в этой категории: « Расулуллоҳ (с.а.в)нинг болаларга муносабатлари\tРуқайя бинти Муҳаммад (с.а.в) »


2 сентябрдан мактаблар очиладими? Халқ таълими вазирлиги изоҳ берди — Sof.uz\n14.08 15:01 3603 Ўзбекистон\nИжтимоий тармоқларда 2 сентябрдан мактаблар очилиши ҳақида хабарлар тарқалди. Халқ таълими вазирлиги масъул вакилининг ЎзАга маълум қилишича, мазкур тарқалган хабарлар ҳақиқатга тўғри келмайди. Мактаблар қачондан очилиши ҳозирча номаълум. Бу ҳақдаги тегишли қарорни Махсус комиссия қабул қилади.\nАввалроқ ХТВ мактаблар очилишига оид 3 та сценарий кўриб чиқилаётгани ҳақида хабар берган эди.\nмактаблар ХТВ карантин факе хабар\n11:40 58 Ўзбекистон\nБугун, 09:48 179 Ўзбекистон\n24.09 10:35 300 Ўзбекистон


20 январ 2022, Тошкент вақти: 15:52\nГерманиядаги "Штерн" журнали мухбири Беттина Зенглинг Бўка туманидаги дала шийпонларидан бирида.\nТошкент вилоятининг Бўка туманида пахта теримида мажбурий меҳнат юзасидан мониторинг ўтказаётган ”Альянс” инсон ҳуқуқларини ҳимоя қилиш ташкилоти раҳбари Елена Урлаева, фотомухбир Темур Карпов, Германиядаги "Штерн" журнали мухбири Беттина Зенглинг 4 октябр куни эрталаб туман ички ишлар бошқармаси ходимлари томонидан қўлга олинди ва куннинг иккинчи ярмида қўйиб юборилди.\n“Альянс” инсон ҳуқуқларини ҳимоя қилиш ташкилоти раҳбари Елена Урлаева Озодлик радиоси билан суҳбатда улар 4 октябрь куни эрталаб Бўка тумани милицияси томонидан қўлга олинганликларини айтганди.\n-Биз ҳар куни мажбурий меҳнатни мониторинг қилиш учун турли туманларга рейдларни уюштирамиз. Бугун эрталабдан Бўка туманига бордик. Биз Бўка туманидаги 44-мактаб олдида мактаб директори Холдор Аҳмедов гувоҳлигида туман милицияси ходимлари томонидан қўлга олиндик, -деди Елена Урлаева.\nҲуқуқ фаоли Тошкент вақти билан соат 12да Озодлик радиосига берган суҳбатида Бўка тумандаги “Кўкорол” милиция бўлимида Бўка туман ички ишлар бошқармаси бошлиғининг ўринбосари Жамшид Акмалов томонидан тергов қилинаётган ва куннинг иккинчи ярмида қўйиб юборилган.\nБу хабарни ўзбекистонлик фаол Малоҳат Эшонқулова Facebook тармоғидаги саҳифасида тасдиқлади.\nУнга кўра, тергов қилиниб, қўйиб юборилганлар орасида хориждан келган сайёҳлар ҳам бор. Урлаева бу сайёҳларнинг шахсини ўзи билан бирга қўлга олинган фотомухбир Темур Карпов яхши билишини айтди.\nТемур Карпов айни пайтда сўроқ бераётганини айтиб, кейинроқ унга телефон қилишимизни илтимос қилди ва айни пайтда қўлга олинганлар орасидаГерманиядаги нуфузли “Штерн” журнали мухбири Беттина Зенглинг борлигини тасдиқлади.\nХалқаро ташкилотлар кўп йиллардан Ўзбекистонда пахта теримида бюджет соҳаси вакиллари ҳамда талабалар мажбурий меҳнатга жалб этилишлари тўғрисида баёнот бериб келадилар.Бироқ жорий йилда Ўзбекистон ҳукумати мажбурий меҳнатдан фойдаланилмаслигини билдирган. Шунга қарамай, сентябрь ойида ўқитувчилар, шифокорлар ва талабалар пахта теримига чиқарилган эди.\nБироқ Ўзбекистон Бош вазири Абдулла Ариповнинг 21 сентябрь кунги фармойиши билан талаба, ўқитувчи ва тиббиёт ходимлари 22 сентябрда пахта теримидан қайтарилганидан сўнг мамлакат бўйлаб теримга “уюшмаган аҳоли”ни жалб қилишга зўр берилмоқда.